Amazon капитализацияси ва Жефф Безоснинг бойлиги тарихий максимумга етди — Sof.uz\n7.07 16:25 278 Иқтисод\n6 июль кунги савдоларда Американинг энг йирик онлайн чакана савдогари Amazon ширкатининг котировкалари 4 %дан кўпроққа ўсди. Nasdaq биржасида компания акциялари нархи илк бора $3000 дан ошди, ширкатнинг умумий баҳоси эса $1,5 трлн. га етди.\nAmazon раҳбари Жефф Безос ўз бойлигини $172 млрд. га етказди. Реал вақт режимида миллиардерлар рейтингини кўрсатувчи Bloomberg Billionaires Index маълумотлари шундан дарак бермоқда.\nБу рекорд кўрсаткичдир: бунга қадар миллиардернинг бойлиги энг кўпи $167,7 млрд. га етган эди. Бу воқеа 2018 йилнинг 4 сентябрида бўлган ва ундан кейин Безос рафиқаси билан ажрашди ва бойлигининг бир қисмини йўқотди.\nAmazon котировкаларининг ўсиши кўплаб таҳлилчиларни ҳам ҳайратда қолдирди. Пандемияга қарамай компания йил бошидан бери 60 %дан ортиқроққа қимматлади.\nбойлик Amazon Жефф Безос\nДунёнинг энг бой одами ва унинг собиқ рафиқаси бир ҳафтада $12 млрд.га бойиди\n12.10 10:42 274\nAmazon кафт ёрдамида тўлов қилиш технологиясини ихтиро қилди\n30.09 12:46 69 Технология\nБезос $200 млрд. бойликка эга тарихдаги илк инсон бўлди\n26.08 18:29 279 Иқтисод\n7.08 20:28 207 Жаҳон


ҚАТТИҚ НОН (Аччиқ, аммо ҳақиқат... Жуда таъсирли ҳаётий воқеа) - Fitrat.uz\nБош саҳифа / Мақолалар / ҚАТТИҚ НОН (Аччиқ, аммо ҳақиқат… Жуда таъсирли ҳаётий воқеа)\nMay 21, 2019\tҚАТТИҚ НОН (Аччиқ, аммо ҳақиқат… Жуда таъсирли ҳаётий воқеа)da fikr bildirishni o'chirish 196 Кўришлар\nҲанифа хола деган қўшнимиз бор эди. Чамаси 8-9 ойдан бери маҳаллада ҳаммадан қаттиқ нон сўраб юрадиган бўб қолдилар. Сабабини эса: “Деразам тагига қушлар келади, уларга эзиб бераман. Ҳам сизга, ҳам менга савоб бўлар”, – дея изоҳлардилар.\nҲанифа хола кулар юзли, ширин сўзли, жуда меҳрибон эди. Охирги пайтларда озиб, бир оз сўлғин бўлиб қолганди. Кўпчилик буни унинг ёлғиз бўлиб қолганига йўйишарди. Қизини узатди, ўғли эса катта шаҳарда ўқирди.\nБугун ойижоним дўлма пиширгандилар. Бир коса дўлмани қўлимга узатиб: “Ҳанифа холангга олиб чиқ, иссиғида еволсинлар”, – деди.\nЭшик қўнғироғини чалдим, Ҳанифа хола оҳиста келиб, секингина:\n– Ким у? – деб сўрадилар.\n– Мен Зайнабман, Ҳанифа хола, – дедим.\n– Ҳа қизим, сенмисан, мана очаяпман, – деб эшикни очдилар.\n– Ойижоним Сизга дўлма бериб юбордилар, иссиғида еркансиз, – дедим.\nҚўлимдан косани олиб:\n– Барака топсин, раҳмат, – дедилар.\n– Косани бўшатиб берақолинг, бир йўла олиб чиқиб кета қолай, – дедим.\n– Ҳа, айтгандай, ҳозир-ҳозир, озгина кутиб тур, – дедилар ва косани бўшатиш учун ошхонага кириб кетдилар. Очиқ қолган эшикдан ошхона столи устида турган косада эзилган нонларга кўзим тушди. Хайрон бўлдим, чунки косада қошиқ ҳам турарди. “Қушларга берадиган қаттиқ нонларни ҳозирдан эзиб қўярмиканлар. Қизиқ, ўзи қушларга қаерда нонларни берарканлар”, деган хаёллар оғушида турган эдим хола қайтиб чиқиб қолди, яна бир бор ташаккурини ойимга етказиб қўйишимни тайинлади.\nЭртаси куни кечгача Ҳанифа холаникида кўрган ҳолатим ҳеч кўз ўнгимдан кетмади. Куни бўйи хаёлим стол устида турган эзилган қаттиқ нонда бўлди. Кечки пайт ойимдан нима овқат қилганлигини сўрадим.\n– Кеча дўлма эди, бугун суюқда, қизим, – дедилар.\n– Ойижон, майли, суюқ бўлса ҳам шу овқатингиздан бир косага солиб беринг, Ҳанифа холамга олиб чиқиб келай, ёлғизлар-ку, эриниб овқат ҳам пиширмагандирлар, – деб, бир коса овқатни олиб, холаникига чиқдим.\nЭшик қўнғироғини чалдим, менлигимни билгач, хола эшикни очдилар, оғизларида ниманидир чайнаётган эдилар.\n– Холажон, бугун ойижоним суюқ овқат қилибдилар. Шундай бўлса-да, Сизга илиниб олиб чиқавердим. Суюқ овқатни ёмон кўрмайсизми ўзи, – дедим маҳмадоналик билан.\n– Қизалоғим, неъматнинг яхши, ёмони бўларканми?! Албатта, яхши кўраман, – дедиларда, маҳзун бўлиб қолдилар. Ҳаттоки кўзлари ёшланди, мендан кўз ёшларини яшириш мақсадида косамни бўшатиб беришни баҳона қилиб, ичкарига кириб кетдилар. Мен ҳам чидаб туролмадим, орқаларидан секин кириб бордим. Қарасам, стол устида косада эзилган нон ва бир пиёла сув, яна кеча олиб чиққан дўлмадан 4-5 донаси турарди.\n– Ҳанифа хола, тўғрисини айтинг, қаттиқ нонларни ўзингиз еяпсизми? – деб сўрадим овозим қалтираб.\n– Ҳа, қизим, – дея йиғлаб юбордилар.\nАҳволлари шу даражага тушиб қолибди-ку, шундан аянчли кўз ёш тўкяптилар, ўксиниб йиғлаяптилар, деб ўйладим.\n– Нимага ахир, хола? – деб сўрадим.\n– Биласан, аканг ўқияпти. “Ойижон ҳам контрактимга ёрдам бўлар, ҳам рўзғорга”, деб бўлиб-бўлиб тўлашга машина олганди, мана 9 ойдирки нафақам ана шу қарзга кетаяпти. Бу ой охирги ой, қутуламиз, иншааллоҳ, – дедилар.\n– Сиқилманг, холажон. Бу кунлар ўтиб кетади, – дея олдим, холос.\nҲанифа хола кўзларидаги ёшни арта туриб, жилмайдилар ва:\n– Қизалоғим, сен мени сиқилганидан йиғлаяпти, деб ўйладингми. Асло, ундай эмас. Эртага Рамазон. Кеча олиб чиққан дўлмангни саҳарликда ерман, деб олиб қўйгандим. Рамазонни баракотини қараки, Аллоҳ таоло ҳам саҳарлигимни, ҳам ифторлигимни етказди. Сизлардан Аллоҳ рози бўлсин, – дея дуо қилдилар ва кўрганларимни ҳеч кимга айтмаслигимни тайинладилар.\nУйга қайтар эканман, ўзимни йиғидан тўхтата олмадим. Бу ҳолимни кўрган ойим, хайрон қолдилар ва сабабини сўрадилар. Бўлган воқеани айтиб бердим. Фақат Ҳанифа хола ҳеч ким билмаслиги кераклигини таъйинлаганларини айтдим.\nОйим қўшни аёлларга ҳолатни секингина тушунтирганмилар, ҳар ҳолда ҳар куни бир қўшни Ҳанифа холаникига тансиқ таом пиширганини баҳона қилиб, овқат узатадиган бўлди. Бир куни Ҳанифа холаникига мен ҳам бир косада яна овқат олиб чиқдим. Кўриб, хурсанд бўлиб кетдилар.\n– Келақол, мунчоқ кўзли қизим, – дедилар эркалаб – Келақол, гаплашиб ўтир бир оз мен билан, – дедилар.\nМен йўқ дея олмадим. Ҳанифа хола Рамазон ҳақида тўлқинланиб, тўлиб-тошиб гапира кетдилар. Менинг хотирамга, жажжи юрагимга умрбод муҳрланиб қолгани шу бўлди:\n– Қизим, эслайсанми, Рамазоннинг баракоти ҳақида сенга айтгандим. Қараки, Аллоҳ таоло Ўз Каломида: “Шукр қилсангиз, зиёда қиламан”, деган. Рамазон бошлангандан бери уйимга барака кирди. Дастурхонимда ҳар куни турли-туман ноз-неъматлар. Аллоҳ Рамазонни ана шундай баракотли қилиб қўйган-да. Бу ойда Жаннат эшиклари очилиб, Жаҳаннам эшиклари ёпилади. Шу ойда жон таслим қилишни жуда-жуда хоҳлардим, – дедилар.\nКеча тонгда ойим кўзларида ёш билан мени уйғотдилар.\n– Саҳарлик вақти бўлдими? Ия, ойижон нима бўлди, нега йиғлаяпсиз? – деб сўрадим.\n– Ҳанифа холанг жойнамоз устида сажда қилган ҳолда чин дунёга кетибдилар, қизим, – деб, мени бағирларига босиб, аччиқ-аччиқ кўз ёш тўкдилар.\nҚулоқларимга ишонолмасдим. Наҳотки… Наҳотки… “Рамазонда жон таслим қилишни хоҳлайман”, деган сўзлари қулоғим остида жаранглайверди.\nБолалик хотираларимдан қолган ушбу ибратли воқеани бугунга келиб англаб етмоқдаман. Неъмат шукрини, Рамазоннинг баракоти, файзини тушунишимиз учун Ҳанифа холадай ҳокисор инсонларни бизларга қаршилаштирган Аллоҳ таолога беҳисоб ҳамду санолар бўлсин, Ҳанифа холанинг жойлари жаннат, охиратлари обод бўлсин!\nҲанифа хола каби инсонларнинг ҳаёти биз учун ибрат. Улар ҳеч қачон хотирамиздан ўчмайди…\nАввалги Биз тутадиган рўза – энг мукаммал рўза\nКейинги Жаннат боғларида сайил қилайлик


Постсовет ҳудуд Календарь\nРоссия депортация лагерида сақланаётган ўзбекни Ўзбекистон қабул қилмаяпти Россиянинг Ханти-Манси автоном округида жойлашган Хорижликларни вақтинчалик сақлаш марказида 1,5 йилдан буён қолаётган асли сурхондарёлик Зарифбек Баширов Ўзбекистон ва Россия ҳукуматларига уни озодликка чиқаришни сўраб видеомурожаат қилди.\nРоссияда икки ўзбекистонлик 9 миллион рубл ўмарганликда айбланмоқда\nЎтган йилнинг августида Владимир шаҳридаги савдо марказидан 9 миллион рубль ўғирлаб кетганликда айбланаётган икки ўзбекистонликдан бири Москвада қўлга олинди. Полиция хабарига кўра, федерал қидирувда бўлган 23 яшар ўзбек муҳожири Россияга қайтиб кирганида ҳибсга олинган.\nЎзбекистонлик диндор қочқин Россия-Украина чегарасида бедарак йўқолди\nУкраина томонидан қочқин сифатида тан олинган ўзбекистонлик Мурод Каримов, Россияда қочқин мақомини ололмаганидан кейин Украинага чиқиб кетаётганида йўқолди. Яқинларининг Озодликка билдиришича, Ўзбекистонда диний айбловлар билан қидирувда бўлган Мурод Каримов янги йил арафасида Россия чегарачилари томонидан тўхтатиб қолинган бўлиши мумкин.\n“Менинг айбим – намозхонлигимда...” Россиянинг Иркутск шаҳри Хорижликларни сақлаш марказида ушлаб турилган 38 ёшли навойилик Махсудбек Бобоқулов Ўзбекистон томонидан “ваҳҳобийлик” ва “давлат тўнтаришига уринишда” айбланиб, халқаро қидирувга берилган. Ўзбекистонга депортация хавфи остида қолаётган Махсудбек Россиядан сиёсий бошпана сўрагани ва давлат Бош прокуратурасига мурожаат қилганини Озодликка сўзлаб берди.\nИмомали Раҳмон тўнғич ўғлини Душанбе ҳокими этиб тайинлади\n12 январь куни Тожикистон президенти Имомали Раҳмон пойтахт Душанбе ҳокими Маҳмадсаид Убайдуллоевни вазифасидан олиб, унинг ўрнига ўз тўнғич ўғли Рустам Имомалини тайинлади. Генерал Рустам Имомали бир ҳафта сўнгра 30 ёшга тўлади..


Ургут тоғларидаги мўъжиза қандай яратилган? - zarnews.uz\nПрезидентимизнинг 2020 йил 11 декабрдаги “Қишлоқ хўжалигида сувни тежайдиган технологияларни жорий этишни янада жадал ташкил этиш чора-тадбирлари тўғрисида”ги қарори қабул қилинганди. Ушбу ҳужжат асосида сув тежамкор технологияларни жорий этган қишлоқ хўжалиги маҳсулотлари ишлаб чиқарувчиларига пахта ва узумзорларнинг 1 гектарига 8 миллион сўмдан субсидия ажратиш белгиланган.\nМевали боғларга 6 миллион сўм, дуккакли ва озуқа экинларининг гектарига 2,5 миллион сўмдан субсидия маблағи ажратилади. Хўжаликлар олинган субсидия маблағларини биринчи йилда тадбиқ этмаса маблағни тўлиқлигича ва бешинчи йилда 20 фоизи давлат бюджетига қайтарилади.\n“Ўзагроинспекция”нинг вилоят бошқармаси ва Ургут тумани бўлими туман ҳокимлиги билан ҳамкорликда ташкил этган пресс-тур Ургутда сув тежовчи технологиялар ёрдамида интенсив боғдорчиликни ривожлантириш мавзусида бўлди.\nПресс-тур иштирокчилари дастлаб «Интенсив Эко Гарден» кўп тармоқли фермер хўжалиги томонидан Туркиянинг замонавий сув тежамкор технологияси асосида барпо этилган 110 гектарлик интенсив боғ билан танишди. Мазкур хўжаликда Туркия технологияси асосидаги сув тежовчи технологиялар ёрдамида 50 гектар гилос, 10 гектар нок ва 50 гектар майдонда кўчат етиштириш йўлга қўйилган.\nТадбир иштирокчилари туманнинг Қоратепа маҳалласида “Фреш Фрутес” фермер хўжалиги томонидан 115 гектар майдонда барпо этилган “Чандлер” навли ёнғоқзор плантациясида сув тежамкор технологияларнинг жорий этилганлиги билан ҳам танишдилар. Бир неча йил аввал сувсизликдан фақат тикан ўсадиган майдонда ҳозир кўзни қувнатадиган боғ барпо этилган.\n- Хўжаликка қарашли 1,30 гектарли иссиқхонада йилига 70-80 минг дона ёнғоқ, бошқа кўчатлар билан бирга йилига 1 миллион дона кўчат тайёрланади, - дейди хўжалик бош агрономи Сами Холбобоев. – Дастлаб улардан ёнғоқ кўчатларни олиб келдик, лекин бир дона кўчат қарийб 7 долларга тушди, кейин арзонроқ кўчат етиштириш учун шу ерда кўчат тайёрлашни ташкил қилдик. Кўчатчиликни Туркияга бориб ўрганиб келиб кейин бошладик, ҳозир биз уларнинг технологияси асосида кўчат тайёрлаяпмиз. Далага оддий маҳаллий навдага ёнғоқ экамиз, бир йилдан кейин ковлаб олиб, бошқа навга пайванд қиламиз. Пайвандни аввал даланинг ўзида синаб кўрдик - самара кам, август ойида пайвандлаб кўрдик - кутилган натижа бўлмади. Кейин март-апрель ойларида иссиқхонада 15-28 даражада пайвандлаб кўрганимиза натижа яхши бўлди.\nТуманда мазкур йўналишдаги яна бир истиқболли лойиҳа - «Акрамобод замин баҳори» фермер хўжалигида Туркиянинг «Торос» компанияси билан ҳамкорликда умумий қиймати 3,5 миллион АҚШ доллари миқдоридаги суғорилмайдиган лалми ерда 200 гектарлик замонавий интенсив боғ яратилмоқда. Шунингдек, фермер хўжалиги томонидан лойиҳа қиймати 3,5 миллион АҚШ доллари бўлган «Инветро» лабораторияси қурилмоқда. Кейинги йилдан фаолият бошлайдиган лабораторияда йилига 5 миллион дона мевали кўчат тайёрланади. Бу эса четдан кўчат импорт қилишга ҳожат қолдирмайди.\n«Фруктовая карзинка» фермер хўжалигида маҳаллийлаштириш дастури асосида сув тежовчи технологиялар учун турли ўлчамдаги бетон устун (шпаллер)лар, брезент қопламалар, турли ўлчамдаги пластмасса қувурлар ишлаб чиқарилмоқда.\nШу ерда Ургут тумани ҳокимининг қишлоқ хўжалик масалалари бўйича ўринбосари Бегзод Тугалов туманда сув тежовчи технологиялар жорий этилиши бўйича маълумот берди.\n- Туманимиздаги 24,5 минг гектар суғориладиган майдон учун 173 миллион метр куб сув керак, лимитимиз эса 147 миллион метр кубни ташкил этади, - дейди Б.Тугалов. – Кўриниб турибдики, бу масала ечимида сув тежовчи технологиялар ёрдам беради. Шу боис туманимизда 1205 гектар ўрнига имкониятдан келиб чиқиб 3 минг гектар майдонда сувни тежайдиган технологияларни жорий этиш ва мингдан ортиқ янги иш ўринлари яратиш белгиланди. 2021-2022 йилларда 155,6 миллиард сўмлик 58 та лойиҳа амалга оширилиши ҳисобидан яна 400 та янги иш ўрни яратилади. Йилнинг биринчи чорак якунигача туманимизда жами 3 850 гектарда сув тежовчи технологиялар жорий қилинди.\nЖорий йилда 223 та фермер хўжалиги томонидан қиймати 67,8 миллиард сўмга тенг лойиҳалар амалга оширилиб, 3 минг гектар майдонда сув тежовчи технологиялар ўрнатилади. Бунинг натижасида электр энергияси 30 фоиз, минерал ўғитлар 45 фоиз ва ёқилғи мойлаш материаллари 35 фоизга камаяди. Қишлоқ хўжалик маҳсулотлари экспорти сезиларли даражада ортади.\nТеглар: Тоғ Ургут тумани


Жараён 28.05.2019 186\nЎзбекистон Республикаси Ички ишлар вазири ўринбосари Рустам Хатамов аҳоли муаммоларини ўрганиш ва халқ билан яқиндан мулоқот қилиш мақсадида вилоятда сайёр қабул ўтказди. Дастлаб Касби, сўнг Яккабоғда ушбу ҳудудлар ва унга ёндаш туманлар аҳолиси қабул қилинди.\nҚайд этиш лозим, халқимизнинг миллий ва азалий қадриятлари, анъаналаридан келиб чиққан ҳолда одамларни ҳаётдан рози қилиш, уларни қийнаётган муаммоларни атрофлича ўрганиб, бартараф этиш устувор вазифалардан бирига айланди. Албатта, бундай хайрли ва савобли ишлар фуқароларда дахлдорлик ҳиссини кучайтириб, бу орқали жамият тараққиёти янада жадаллашади.\nМулоқот давомида Касби тумани Комилон қишлоғида яшовчи Г.Жўраева узоқ вақтдан буён шифохоналарда даволанганига қарамай соғлиги тикланмаётгани, ишлай деса саломатлиги кўтармаслиги, боз устига қизи ҳам ишсизлиги, шунинг учун ногиронлик нафақаси тайинланиши ва фарзандининг иш билан таъминланиши бўйича амалий ёрдам сўради.\nМурожаат атрофлича ўрганилиб, фуқарога вилоят соғлиқни сақлаш бошқармаси томонидан даволаниш учун ордер, туман ҳокимлиги томонидан энг кам иш ҳақининг икки баравари миқдорида моддий ёрдам пули ажратилди ҳамда қизи мактабгача таълим муассасасига ярим ставка асосида ишга жойлаштирилди.\nФазли қишлоғилик Ш.Қурбонова 2009 йилда қишлоқ врачлик пунктига ишга кириб, 2013 йилда туғруқ таътилига чиққан. 2018 йилда ишга чиқиш учун туман тиббиёт бирлашмасига ариза билан мурожаат этганда, унга малака ошириш курсида ўқиб келиш лозимлиги айтилган. Малака ошириш курсида ўқиш учун эса 1 миллион 900 минг сўм контракт пули тўланиши лозим. Ш.Қурбонова ортиқча сармояси йўқлиги боис ўқишга боролмаган.\nВазир ўринбосарининг тавсияси асосида ҳомийлар томонидан Ш.Қурбонованинг контракт пули тўлаб бериладиган ва у ўқишни тугатиб ўз ишини давом эттирадиган бўлди.\nЯккабоғ тумани Пахтакор қишлоғида яшовчи Д.Раҳимова тикувчилик касбини ўргангани, лекин маблағи йўқлиги сабабли тикув машинаси ололмаётгани, агар бу амалга ошса, келгусида фаолиятини кенгайтириб, қишлоқ қизларига ҳам бу касбни ўргатишини баён этди. Ташаббус ҳомийлар томонидан қўллаб-қувватланиб, унга тикув машинаси берилди. Бундай имкониятга туманнинг Уламжи, Айғиркўл, Алакўйлак, Каттабоғ қишлоқларида яшовчи Х.Эшқобилова, Ў.Шернаева, Г.Эгамбердиева, Ф.Ғузорова сингари аёллар ҳам эга бўлишди.\nТингланган 215 мурожаат суд, прокуратура, ички ишлар органлари фаолиятига оид, соғлиқни сақлаш, нафақа, уй-жой ва ер билан таъминлаш, ишга кириш, афв этиш, мактаб таълими, кредит олиш, коммунал соҳалар, йўл қуриш, қурилиш соҳаси, моддий ёрдам ва бошқа йўналишлар бўйича бўлди. 54 мурожаат жойида ҳал этилди. 133 кишига муаммоси бўйича бошқа органга мурожаат этиш юзасидан тегишли тавсиялар берилди. 7 фуқарога ногиронлик аравачаси, 3 кишига таянч воситалари, бир кишига ишга жойлашиш учун йўлланма берилди. Бир фуқарога фермер хўжалиги учун ер майдони ажратиш бўйича ҳоким қарори чиқарилди. Маблағ ва вақт талаб этадиган мурожаатлар тегишли мутасадди идораларга юборилди, ижроси бўйича муддатлар белгиланиб, назоратга олинди.\nЭътиборли жиҳати шундаки, кейинги пайтда фуқаролар қабулга фақат ариза ва шикоят билан эмас, балки ўз миннатдорликларини баён этиш учун ҳам келмоқда. Жумладан, Косон тумани Дўстлик маҳалласида яшовчи Ш.Қурбонов ўғли ўз билими ва салоҳияти билан профилактика инспекторининг ёрдамчиси лавозимига ишга киргани, танлов очиқ ва холис ўтгани учун ИИВ ва вилоят ИИБ раҳбариятига ўз миннатдорлигини баён этди.\nЯкунда мурожаатлар жамланиб, таҳлил этилди ва секторлар раҳбарларига рўйхатга олинган муаммоларни бартараф этиш мажбурияти юкланди.


Масъуллар ҳар доим ҳам ўғри эмас! Эрнинг хотинидан яширган пули учун ҳам мансабдор жавобгарми? - Darakchi\nЖАМИЯТ 12.08.2020, 03:51\nБир нарсани тушунмайман. Нега доим масъуллар ҳар жабҳада айбдор бўлавериш керак? Ижтимоий тармоқларни кузатар эканман, мансабдорлар гўёки ёппасига порахўр, қаллоб ёки ўғридек изоҳларда талқин қилинади. Кечирасизу, қачонки биз бу нореал қарашларимизни ўзгартирмас эканмиз, асл ҳақиқатдан йироқлашиб кетаверамиз. Журналистнинг вазифаси кимнингдир ёнини олиш эмас, балки, ҳақиқат учун курашишдир. Шундай экан, менинг бугунги ҳақиқатим барча мансабдорларнинг ҳам айбдор эмаслигини исботлашга қаратилган.\nҚурбон ҳайити арафасида аҳолининг эҳтиёжманд қатламига тарқатилган 1 миллион сўм атрофидаги ёрдам пуллари мавзуси байрамни унуттириб юборадиган даражада кун мавзусига айланди. Кимдир ўғирлади, кимдир ўғирлатди, кимдир туҳмат қилди.\nЖурналист Шокиржоновнинг Телеграм каналида эълон қилинган бу эътироз эътиборимни тортди:\nМен Сурхондарё вилояти Қумқўрғон тумани «Жозиба» маҳалласида яшайман. Шу маҳалла раиси С.Норқулов ва ўринбосари А.Пиримқулов кам таъминланган оилаларга моддий ёрдам кўрсатиш учун ажратилган маблағларни «1.000.000 сўм олдим», деб имзо қўйдириб аммо 500.000 сўм бериб суиистеъмол қилишмоқда.\nБу пуллар чет эл банкларидан қарзга олинмоқда. Тўлов вақти келганда бу пулларни барча солиқ тўловчилар тўлашга мажбур бўлади. Илтимос, шу муаммони ечишга ёрдам берингизлар”.\nБироз ўтиб, туманнинг Телеграм каналига ушбу эътирозга муносабат билдирилди. Келтирилишича:\n“Ижтимоий тармоқларда Ўзбекистон Республикаси Президентининг “Коронавирус пандемияси даврида ижтимоий ҳимояга ва ёрдамга муҳтож аҳоли қатламларини моддий қўллаб-қувватлашга доир қўшимча чора-тадбирлар тўғрисида”ги 2020 йил 30 июлдаги ПФ-6038-сон Фармонига мувофиқ жойларда аҳоли қатламларига моддий ёрдам пулининг ўз вақтида, тўғри ва тўлиқ ажратилиши юзасидан ижтимоий тармоқларда қизғин муҳокамаларга сабаб бўлмоқда. Жумладан, журналист Шокиржоновнинг телеграм каналида жорий йилнинг 31 июль куни Сурхондарё вилояти Қумқўрғон тумани “Жозиба” маҳалласида яшовчи фуқаро Ў.Бердияровнинг мурожаати эълон қилинди.\nУнда маълум қилинишича, “Жозиба” маҳалласи раиси С.Норқулов ва ўринбосари А.Пиримқулов кам таъминланган оилаларга моддий ёрдам кўрсатиш учун ажратилган маблағларни “1.000.000 сўм олдим”, деб имзо қўйдириб, аммо 500.000 сўм бериб суиистеъмол қилишганлиги кўрсатилган. Мазкур ҳолат Қумқўрғон туман прокуратураси, туман ҳокимлиги вакиллари, туман 4-сектор раҳбари, туман Кенгаш депутати ҳамда мурожаат этувчи фуқаролар иштирокида зудлик билан жойига чиқиб ўрганилди.\nАниқланишича, 2020 йил 31 июль куни тахминан соат 12:00 ларда Қумқўрғон тумани “Жозиба” маҳалласи раиси С.Норқулов ва унинг ўринбосари А.Примқуловлар фармонга асосан “Жозиба” маҳалласида яшовчи эҳтиёжманд оила бошлиғи Тўраев Сафар Бўтаяровичнинг хонадонига бориб, бир марталик бир миллион сўм пулларни фото суратга олиб фуқаро С.Тўраевга тўлов қайдномаси асосида имзо қўйдириб берган.\nЎрганишда, фуқаро Ў.Бердияров (хонадон куёви) қайнонаси Х.Пардаева билан суҳбатда маҳалла томонидан 500.000 сўм берганлигини айтган. Аслида эса, Ў.Бердияров қайнотаси С.Тўраевга берилган бир миллион пулларни санаб олган, аммо, қайнонаси Х.Пардаевага 500.000 олганлиги ҳақида ёлғон гапирган, қолган 500.000 сўм пулларни кўрсатмай ўзида сақлагани ва ушбу пулларни ўз эҳтиёжи учун ишлатмоқчи бўлган.\nФуқаро Ў.Бердияров эса қайнонасининг гапига асосан, аслида нима бўлганлигини қайнотасидан сўрамасдан Ўзбекистон Республикаси Президентининг почтаси ва Кун.уз сайти махсус мухбири\nШ.Шокиржоновга телефон оркали мурожаат қилган.\nТекширишда, С.Тўраевга тақдим этилган бир миллион сўм пуллар маблағлари хозирда ўзида эканлиги тўғрисида тегишли ташкилотлар томонидан 01.08.2020 йилда далолатнома расмийлаштирилган.”\nҲудди шунга ўхшаш ҳолат яқинда Тошкент шаҳрининг Сергели туманидаги маҳаллалардан бирида ҳам содир бўлганди. Эр ва хотин ойлар давомида турли ижтимоий нафақаларни олиб юриб, бир-бирига айтишмаган. Натижада, уларда маъсулларга нисбатан ишончсизлик уйғонган. Кейин уялмай “пул талашиш намойиши”га чиқишган. Аслида эса бу ишонч фуқаро ва давлат ўртасида эмас, эр ва хотин ўртасида кўтарилгани исботланди.\nМана шу тоифадаги инсонларга айтадиган биргина сўзим – уялинг! Давлат раҳбари айнан сизнинг фаровонлигингиз учун курашаётган, масъуллар минглаб аҳоли орасидан сизни муносиб топиб, ижтимоий ҳимоясига олган бир пайтда ношукрлик қилманг. Сиз ва сиз каби инсонлар барчанинг байрам кайфиятини буздингиз. Халқ орасида норозилик кайфиятини уйғотдингиз. Сиз, аввало, давлат эмас, ўз оилангиз орасида ўзаро ишонч қозонинг. Зеро, оила ҳам кичик бир давлат, кичик жамиятдир. Унда ишончнинг дарз кетишида масъуллар айбдор эмас. Ҳеч бўлмаса, шу пайтда уларни айбламанг.\nПаркент тумани ҳокимлиги захира бюджетдан сотиб олган "Каптива" юзасидан изоҳ берилди\nБир кунда 614 киши касалланди, 626 бемор тузалди — ССВ статистикаси\nЎзбекистонда яна 120 кишида вирус аниқланди


Ҳурматли темир йўл соҳаси тиббиёт ходимлари!\nСизларни, Сизлар орқали жамоангизни мамлакатимизда кенг нишонланаётган Тиббиёт ходимлари куни муносабати билан чин қалбимиздан, самимий табриклаймиз!\nХалқимиз, шунингдек темирйўлчилар саломатлигини сақлашдек, ўта масъулиятли ва шарафли ишда Сизнинг касбий маҳоратингиз, билим ва тажрибангиз, фидокорона меҳнатларингизни ва инсонийлик фазилатларингизни ҳамиша юксак қадрлаймиз.\nИнсон саломатлиги йўлида кунни тунга улаб, ўз шахсий ҳаловатларини аямайдиган Сиз – шарафли касб эгаларининг машаққатли ва эзгу фаолияти қанча эъзозланса, арзийди.\nАйниқса, бугунги пандемия шароитида ҳар бирингизни инсон саломатлигини сақлаш учун бўлаётган курашиш йўлидаги ҳақиқий қаҳрамон дейиш мумкин.\nНафақат мамлакатимиз, балки бутун дунё бошига тушган бундай синовли даврда темирйўлчи тиббиёт ходимлари ўз касбий бурчларини катта фидойилик ва масъулият билан амалга оширганликлари қалбимизда чексиз ифтихор ва ғурур туйғусини уйғотди. Эл саломатлиги йўлида буюк аждодимиз Абу Али Ибн Сино бобомизнинг муносиб ворислари сифатида бор билим ва тажрибангизни аямай, матонат кўрсатиб келаётганлигингиз учун ҳар бирингизга чексиз ташаккур, деймиз.\n“Ўзбекистон темир йўллари” АЖ раҳбарияти бундан кейин ҳам Сизларнинг фидокорона фаолиятингизни қўллаб-қувватлаб, темир йўл тизимидаги тиббиёт масканларида тиббий хизматлар турларини кенгайтириш ва сифатини халқаро мезонлар даражасига етказиш каби ишларга энг муҳим вазифа сифатида эътибор қаратади.\nАзиз шифокорлар, ҳамширалар, барча тиббиёт ходимлари!\nСизларни қутлуғ касб байрамингиз билан яна бир бор самимий муборакбод этиб, барчангизга сиҳат-саломатлик, улкан зафарлар, оилавий бахт-саодат, хонадонларингизга файзу барака тилаймиз!\nХалқимиз саломатлиги йўлидаги эзгу ва шарафли ишларингиз бардавом бўлсин!\nбошқаруви раиси в.б.\nва транспорт қурувчилари касаба\nуюшмаси Республика Кенгаши раиси


Android’дан 60 фоизга тезкор HongMeng тизимини Xiaomi, Oppo ва Vivo смартфонларида ҳам синаб кўришяпти! - Terabayt.Uz\nАҚШ ҳукуматининг санкциялари сабабли Google ва бошқа кўплаб компаниялар хитойлик техногигант билан ҳамкорликни тўхтатди. Huawei смартфонлари Android тизимидан, маҳрум этилаётган бўлса-да, унинг қўрқадиган жойи йўқ – ўзининг HongMeng операцион тизимини тайёрлаяпти.\nХитойдаги Global Times газетасининг ёзишича, HongMeng операцион тизими Google’никидан 60 фоизга тезроқ ишлар экан. Huawei бу тизимни аллақачон смартфонларида синаб кўраётгани маълум, энди мазкур синов дастурига Xiaomi, Oppo ҳамда Vivo ҳам қўшилибди. Мазкур дастурий таъминотнинг ишлаб чиқилиши ва синов ишларига дунёдаги энг йирик инвестицион холдинг компанияси – Tencent ҳам бош қўшган.\nHuawei корпорациясининг B2C-сегментни ривожлантириш бўйича директори Шао Ян ҳозирча Hongmeng тақдимот санаси сир эканини айтган. Сизиб чиққан маълумотларга кўра, уни шу йил, августдан октябргача бўлган муддатда расман тақдим этишади. Афтидан, компания ҳали тизим устида ишламоқда, тайёр эмаслиги боис ҳам унинг намойиш санаси белгиланмаган.\n«Алвон орзу» номли Hongmeng операцион тизими Хитойдан ташқарига чиқувчи смартфонларда Oak OS ёки Ark OS номи билан тақдим этилиши мумкин. Android операцион тизимли аксарият Huawei смартфонларини эса 1 059 000 сўмдан бошланувчи нархларда Terashop.uz интернет-дўконимиздан сотиб олиш мумкин.\n#Huawei #Oppo #Vivo #Xiaomi #Android смартфон #мобиль операцион тизим #Hongmeng #Tencent


17:07 23 Сентябр 2020\n23:32 30.05.2019 (Янгиланган 18:11 31.05.2019) Ҳавола олиш\nСуриядан қайтарилган, оғир ҳаётий шароитни бошдан кечирган ўзбек фуқаролари соғликларини тиклаб олишлари ва жамиятга қайтишлари учун Ўзбекистон ҳукумати ҳар томонлама ёрдам кўрсатмоқда\nТОШКЕНТ, 30 май - Sputnik. Суриядан қайтарилган она-болалар соғломлаштириш муассасаларида жойлаштирилмоқда, деб хабар берди Sputnik Ўзбекистон мухбири "Ўзтекстилсаноат" уюшмаси матбуот хизматига таянган ҳолда.\nСурия қурдлари Ўзбекистонга "ИД" жангариларининг 148 нафар хотин ва болаларини топширди\nЭслатиб ўтамиз, бугун, 30-май куни эрталаб Ўзбекистон президенти Шавкат Мирзиёев топшириғига биноан 156 нафар Ўзбекистон фуқаролари, асосан аёллар ва болалар махсус авиарейсда Тошкент шаҳрига олиб келинган эди. Уларнинг 48 нафари аёллар, 106 нафари болалар бўлиб, алдов йўли билан Яқин Шарқдаги қуролланган можаролар ҳудудига олиб чиқиб кетилган.\nСуриядан қайтарилган турли оғир ҳаётий қийинчиликларни бошдан кечирган ўзбек фуқароларига республика ҳукумати ҳар томонлама ёрдам бермоқда. Жумладан, уларнинг соғлиғини қайта тиклаш ҳамда жамиятга қайтариш бўйича ишлар олиб борилмоқда.\nДавлат томонидан ажратилган маблағ эвазига "Ўзтекстилсаноат" уюшмаси томонидан қайтган фуқароларга ёрдам кўрсатилмоқда. Хусусан, ушбу соҳа корхоналари томонидан давлат маблағлари ҳисобига қайтганларга спорт либослари, болалар ва катталар либослари, чақалоқлар комплекти, шунингдек рўмол, ички кийим ва бошқа маҳсулотлар топширилган.\nШу билан бирга, ҳарбий модаролар зоналаридан аёллар ва болаларни қайтариш ишлари давом этади, шу муносабат билан уюшма қайтган барча фуқароларга кўмак кўрсатади.\nҚайтарилган аёллар ва болалар ҳозирда соғломлаштириш муассасаларида жойлаштирилмоқда. Улар тиббий ёрдам билан таъминланади, шунингдек, уларга руҳий ва ижтимоий кўмак, таълим ва бошқа ижтимоий дастурлар бўйича ёрдам кўрсатилади.\n16:58 Жей Ло 51 ёшида сарвқомати билан мухлисларни ҳайратда қолдирди\n16:55 Саудия Арабистонида Ўзбекистон меҳнат ресурсларига қизиқиш билдирилди\n16:41 Россияда патоген замбуруғ ва бактерияларга қарши кучли табиий антибиотик кашф этилди


Ўзбекистон Республикаси Халқ таълими вазирлиги (кейинги ўринларда давлат шериги деб юритилади) Қашқадарё вилояти, Деҳқонобод туманида жойлашган 77-сонли мактабининг фойдаланилмасдан бўш турган ер майдони кесимида халқ таълими соҳасида давлат-хусусий шериклик (ДХШ) лойиҳаларида иштирок этиш учун танлов эълон қилади.\nҚашқадарё вилояти, Деҳқонобод тумани, Нодира МФЙ манзилида жойлашган\n77-сонли мактабининг фойдаланилмасдан бўш турган ер майдонида (4002 кв.м.) (кейинги ўринларда ДХШ объекти деб юритилади) нодавлат умумтаълим муассасасини жорий этиш.\n- битим амал қилиш муддати давомида ДХШ объектидан асосий фаолият турини ўзгартирмаган ҳолда фойдаланиш;\n- ДХШ объектида бино ва иншоотларни техник ва ёнғин хавфсизлиги қоидаларига мувофиқлаштирилган ҳолда қуриш ҳамда битим амал қилиш муддати давомида ушбу қоидалар асосида реконструкция ва эксплуатация қилиш;\n- 2021/2022 ўқув йилидан бошлаб ва ДХШ шартномаси амал қилиш давомида тегишли микроҳудуддан тақдим этилган, шунингдек, туман (шахар) халқ таълими бўлими томонидан белгиланган рўйхатга асосан ижтимоий кўмакка муҳтож оилалар фарзандларини бепул ўқитиш. Бунда ўқувчиларнинг сони нодавлат ўқув муассасасининг умумий ўқувчилар сонининг камида 20 фоизини ташкил этиши лозим.


Вазирлар Маҳкамасининг «Экологик хавфли маҳсулотлар ва чиқиндиларни Ўзбекистон Республикаси ҳудудига олиб кириш ва республика ҳудудидан олиб чиқиш тартибини янада такомиллаштириш чора-тадбирлари тўғрисида»ги қарори қабул қилинди.\nNorma’нинг ёзишича, қарор билан Ўзбекистон ҳудудига олиб кириш ва республика ҳудудидан олиб чиқишда экологик хавфли маҳсулотлар ва чиқиндиларни мажбурий экологик сертификатлаштириш тартиби тўғрисидаги низом тасдиқланди.\nНизом қоидалари алоҳида белгиланган тартибда республика ҳудудидан транзит ўтадиган махсус юкларга нисбатан татбиқ этилмайди. Экологик хавфли маҳсулотлар ва чиқиндиларни олиб кириш ва олиб чиқиш Экология қўмитаси тизимида аккредитациядан ўтган экологик сертификатлаш органи томонидан берилган экологик сертификатга асосан амалга оширилади.\nНизомга мувофиқ, Базел конвенцияси иштирокчиси бўлмаган давлатлар Вазирлар Маҳкамаси томонидан рўйхати тасдиқланган экологик хавфли маҳсулотлар ва чиқиндиларни республика ҳудудига олиб киришлари ва республика ҳудудидан олиб чиқишлари қатъиян тақиқланади.\nЭкологик сертификатни олиш учун ариза берувчи «Ягона дарча» божхона ахборот тизими орқали ёки тўғридан тўғри экологик сертификатлаш органига ариза билан мурожаат этади.\nбитта ташқи савдо шартномаси ва келишув нусхасига асосан – 1 календар йилдан ошмаган муддатга;


Олимлар хулосаси: шакар жиддий хасталикларга сабаб бўлади - Халқ сўзи\n17:13 25 Июль 2018 Lifestyle\nБу борадаги хулосалар Альцгеймер касаллигига қарши курашиш уюшмасининг йиллик халқаро конференциясида тақдим этилди, деб ёзади Daily Mail. Мазкур тадқиқотда ақли заифлик белгилари бўлмаган 2226 киши иштирок этди. Кўнгиллилар орасида улар таом ёки ичимликка қандайдир миқдорда шакар қўшиш-қўшишмаганликларини аниқлаш бўйича сўров ўтказилди.\nМаълум бўлишича, ҳар куни ўзи истеъмол қиладиган озиқ-овқатга 30,3 грамм шакар қўшадиганларда ақли заифлик хавфи бир кунда 5,8 грамм шакар истеъмол қиладиганларга нисбатан 30,3 фоиз кўп бўлар экан. Ўз навбатида ширин ичимликлар, шу жумладан, мевали шарбатлар шинавандалари 27 фоиз кўпроқ, ширин газли ичимликларни доим истеъмол қилиб юрадиганлар эса 54 фоиз кўпроқ Альцгеймер дардига чалиниши маълум бўлган.


Тарихдаги энг йирик хакерлик ҳужуми - 1,2 миллиард маълумот ўғирланган - BBC News O'zbek\nТарихдаги энг йирик хакерлик ҳужуми - 1,2 миллиард маълумот ўғирланган\nАҚШдаги информацион хавфсизлик масалаларига ихтисослашган Hold Security ширкати эълон қилишича, россиялик хакерлар компютерлар тарихидаги энг йирик маълумотларни ўғирлашга муваффақ бўлганлар.\nHold Security га кўра, 1 миллиард 200 милллион Интернет фойдаланувчиси ва уларга тегишли бўлган очарсўзлар, 500 миллиондан ортиқ электрон почта манзиллари ўғирланган.\nАмерика ширкати хабар қилишича, маълумотлар 420 мингдан ортиқ веб-сайтларга "бузиб кирилгани" оқибатида қўлга киритилган.\n"Бу тарихдаги энг йирик маълумот йўқотиш", дея ушбу ҳодисага таъриф берган Hold Security.\n"Уларнинг нишони фақат йирик ширкатлар бўлмаган, улар қурбонлари ташриф буюрган ҳар бир сайтни нишонга олганлар", дея маълум қилган Hold Security.\nАҚШ ширкати жабрланганларнинг исми-шарифларини эълон қилмаган.\nHold Security ширкати буни маълумотларни ошкор қилмаслик ҳамда ҳали ҳам ҳужум қурбонига айланиши эҳтимоли сақланиб қолаётган веб-сайтлар номини кўпчиликка маълум қилмаслик истаги билан изоҳлаган.\nУшбу ҳодиса ҳақида илк бор New York Times рўзномаси хабар тарқатган.\nРўзнома Hold Security ширкатига алоқаси бўлмаган экспертга мурожаат қилган ва у ўғирланган маълумотларни таҳлил қилиб, уларнинг ҳақиқийлигини тасдиқлаган.\n"Компютер жиноятлари бўйича бошқа бир эксперт эса бу масалани оммавий шаклда муҳокама қила олмаслигини айтган, бироқ у айрим йирик ширкатлар ўзларига тегишли маълумотлар ўғирланганидан бохабар бўлганлар, деб айтган.\nWall Street Journal ёзишича, Hold Security ширкати эълон берган ва бирор бир веб-сайт ҳужумга учраб маълумоти ўғирланганлар орасида бор ёки йўқлиги ҳақидаги маълумот учун тўлов талаб қилган.\nБошида ширкатнинг бундай маълумотни 120 АҚШ долларига сотиши ҳақидаги эълонни ўз веб-сайтида эълон қилгани, кейинроқ бу ёзув олиб ташланган.\nNew York Times рўзномасига кўра, хакерлар илк маълумотларни "қора бозор"дан сотиб олишган, бу маълумотлардан электрон почта провайдерлари, Интернет ижтимоий тармоқлари ва бошқа веб-сайтларга спам ҳужуми уюштириш билан кўпроқ маълумотларни қўлга киритиш мумкин бўлган.\nМаълумотларни қўлга киритган хакерларнинг сони 10 тача экани, уларнинг ёшлари тахминан 20 лар атрофидалиги, улар бир-бирларини шахсан танишлари ҳамда уларнинг серверлари Россия ҳудудида жойлашгани хабар қилинади.\nАнгела Маркел Оврўпони АҚШ жосуслигидан ҳимоялашни таклиф қилди\nАҚШ жосуслари маълумотни қандай тўплашади?


Шахсий суғурта. Бозордаги таклифлар | NORMA.UZ\nШахсий суғурта. Бозордаги таклифлар\nБугундан бошлаб маҳаллий суғурта компаниялари тақдим этаётган суғурта турлари ҳақидаги туркум мақолаларни бера бошлаймиз. Ушбу мақолада norma.uz мухбири шахсий суғурта масалаларини кўтарди.\nЎзбекистондаги 27 та суғурта компаниясининг барчаси шахсий суғурта хизматларини таклиф этади. Хизматлар ҳам жисмоний, ҳам юридик шахсларга кўрсатилади.\n«O’zbekinvest Hayot» МЧЖ, «New Life Insurance» МЧЖ, «Аlfa Life» ШХЖ СБ, «Agros Hayot» МЧЖ фуқаролар ҳаётини суғурталашга ихтисослашган. Молия вазирлигининг маълумотларига кўра, 2017 йилда суғурта хизматлари бозорида амалга оширилган жами тўловларнинг 29%и ушбу компаниялар улушига тўғри келган.\nСуғурта компаниялари Ўзбекистон Республикасининг «Суғурта фаолияти тўғрисида»ги Қонунига мувофиқ фаолият юритадилар. Солиқ кодексининг 179-моддасига мувофиқ эса, узоқ муддатли суғурта турлари бўйича фуқароларнинг суғурта товони сифатида оладиган суммаларига солиқ солинмайди.\nБахтсиз ҳодисалардан шахсий суғурта бўйича маҳсулотларнинг энг кенг спектри таклиф этилади. Бу шахсий суғуртанинг энг оммавий тури. Барча компанияларда тегишли таклифлар мавжуд.\nСуғурталанган шахс тан жароҳати олган, саломатлигига путур етган (ногирон бўлиб қолган) ёхуд вафот этган тақдирда полислар харажатларни қоплайди. Суғурта ҳодисаси юз берганда компания шартномага кўра жароҳат даражасига қараб суғурта суммасидан фоиз нисбатида ҳақ тўлайди.\nСуғурта компаниялари мижозларга алоҳида ёндашишни афзал кўрадилар. Шу сабабли «бахтсиз ҳодисадан суғурталаш» маҳсулоти билан бирга махсус маҳсулотларни таклиф этадилар. Уларнинг аксарият қисми спортчилар, мамлакатимизда ва ундан ташқарида саёҳат қилувчиларни бахтсиз ҳодисалардан суғурта қилишдан иборат. Йўллардаги бахтсиз ҳодисалардан суғурталаниш мумкин. «Ўзагросуғурта» ҳомиладор аёлни туғруқхонада бўлиши пайтида суғурталашни таклиф этади.\nИш жойидаги бахтсиз ҳодисалардан суғурталаниш мумкин. Суғурта компаниялари «Иш берувчининг фуқаролик жавобгарлигини мажбурий суғурта қилиш тўғрисида»ги ЎРҚ-210-сон Қонундан келиб чиқувчи вазифаларни ҳал этишда ҳам фаоллик кўрсатмоқдалар.\nБир қатор компаниялар қарздорнинг ҳаётини суғурталашни таклиф этадилар. Бу қарз берувчи ўз молиявий маблағларини тўлиқ қайтариб олишини кафолатлайди.\nҲар бир компанияда бошланғич таклифлар амал қилади, якуний маҳсулот эса шартнома ва суғурта полисида баён этилади. Суғурта ҳодисалари ва улар юз берган тақдирда компания тўлайдиган суммалар албатта қайд этилади. Суғурта қиймати ҳам ушбу кўрсаткичларга боғлиқ бўлади. Табиийки, суғурта суммаси қанча катта бўлса, ҳатто арзимас жароҳат олганда ҳам тўловлар миқдори шунча кўп бўлади. 100% суғурта суммаси, одатда, оғир тан жароҳати олган ва вафот этган тақдирда тўланади.\nДеярли барча компанияларда содиқлик дастурлари амал қилади. Такроран шартномалар тузилганда хизматлар арзонлашади.\nИхтиёрий тиббий суғурта бўйича хизматларни таклиф этаётган суғурта компаниялари сони тобора ортмоқда.\nСуғурта полиси сотиб олинаётганда тиббий хизматларнинг аниқ ҳажми ва улар кўрсатиладиган тиббиёт муассасалари рўйхати кўрсатилади. Суғурта ҳодисаси юз берганда мижоз тиббиёт муассасасига мурожаат қилади, суғурта компанияси эса шартномада қайд этилган сумма доирасида даволаш ҳақини тўлайди. Айрим компаниялар юқумли касалликлар ва стоматология хизматлари кўрсатиш ҳолатларини суғурталашни алоҳида маҳсулотлар сифатида тақдим этадилар.\n«Фаол тадбиркорлик, инновацион ғоялар ва технологияларни қўллаб-қувватлаш йили» Давлат дастурига мувофиқ мажбурий тиббий суғуртани жорий этиш концепцияси ишлаб чиқилмоқда. У қуйидагиларни таъминлашга йўналтирилади:\nфуқароларнинг тиббий ва профилактика хизматларига бўлган ҳуқуқлари тенглиги;\nсуғурта полисларига асосан сифатли тиббий ёрдам кўрсатиш кафолати;\nтиббий ва профилактика хизматлари қийматини тартибга солиш механизмини ишлаб чиқиш ва жорий этиш.\nШунингдек Тиббий суғурта жамғармасини тузиш режалаштирилмоқда.\nҲаётни суғурталаш – боқувчисининг вафот этганлиги муносабати билан оила тўқнаш келиши мумкин бўлган эҳтимолий молиявий қийинчиликлардан ҳимояни таъминловчи дастур. Корпоратив мижозлар учун суғурталаш дастури ходимлар ва уларнинг оилалари ижтимоий ҳимояланишини таъминловчи самарали механизмга айланиши мумкин.\nКўпгина компаниялар ҳаётни узоқ муддатли суғурталашни таклиф этадилар. Ҳаётни узоқ муддатга суғурталаш – ҳаётни суғурта қилиш ҳамда сармояни мақсадга мувофиқ равишда сақлаш ва кўпайтириш имконини берувчи жамғариб бориладиган суғурта бадаллари тизими.\nАйрим суғурта компаниялари умр бўйи қайтариладиган рента хизматини жорий этдилар. Ушбу таклиф ижтимоий жиҳатдан ҳимояланмоқчи ва фаровонлигини оширмоқчи бўлганларга мўлжалланган.\nШунингдек компаниялар бонуслар тўланадиган ҳаётни узоқ муддатга суғурталаш хизматларини таклиф этмоқдалар. Булар суғурта ҳимояси билан таъминлашга йўналтирилган, пул жамғармаларини тўплаш имконини берувчи бирхиллаштирилган, узоқ муддатли дастурлардир. Одатда, суғурта тўловлари 2 ҳолатда: шартноманинг амал қилиш муддати тугаганда ёки мижоз вафот этганда тўланади.


Қирғизистон бош вазири ўринбосари Тўқун Мамитовнинг айтишича, 2013 йил декабрь ойининг охирларида Тошкентда ўтган ўзбек-қирғиз давлатлараро комиссияси музокаралари чоғида мана шундай қарор қабул қилинган.\n-Ҳар ойда музокаралар ўтказиб туриладиган бўлди. Ҳар ойда учта комиссия учрашади. Яъни чегарани аниқлаш ва бошқа масалалар юзасидан Ўзбекистон ва Қирғизистон томони ҳар 10 кунда йиғилиш ўтказиб туради, -деди Тўқўн Мамитов.\nЎзбекистон ва Қирғизистон мустақилликка эришганидан буён ўтган 22 йил мобайнида чегаралар делимитацияси бўйича 8 та учрашув ўтказган. Бироқ бу музокараларда чегарадаги баҳсли ҳудудлар бўйича келишувга эришилмаган.\nҚирғизистон расмийсининг айтишича, чегарани аниқлаш юзасидан давлатлараро комиссиянинг навбатдаги йиғилиши 20-25 январь оралиғида ўтказилади.\n-Учта комиссиянинг барчаси чегара масаласи юзасидан учрашади. Биринчи комиссияга бош вазир ўринбосарлари раҳбарлик қилади. Иккинчи комиссия эса Ўзбекистон-Қирғизистон чегарасини аниқлаш ва белгилаш давлатлараро ишчи гуруҳидир. Учинчи комиссия эса вазирликлар вакилларидан иборат бўлади. Сўнгги икки комиссия бош вазир ўрибосарлари раҳбарлигидаги гуруҳга ҳал қилиниши лозим бўлган долзарб масалалар юзасидан ҳужжатларни тайёрлайдилар, - деди Тўқон Мамитов.\nҚирғизистон расмийларининг билдиришича, декабрь ойи охирларида Тошкентда ўтган учрашув давомида Ўзбекистондан сотиб олинадиган газ масаласи ҳам ҳал этилган.\nҚирғизгаз ташкилоти раҳбари ўринбосари Куралбек Наскеевнингг айтишича, 2014 йилнинг 1 – чорагида Ўзбекистондан 25 миллион кубометр газ сотиб олинади. Ўзбекистон томони ҳар минг куб метр газ нархини 290 доллардан белгилаган.\nЎзбекистондан олинадиган газ асосан Қирғизистон жанубидаги Ўш, Боткен ва Жалолобод вилоятларига берилади. Қирғизистон шимолий вилоятлари учун газ Қозоғистондан сотиб олинади. Қозоғистон 100 миллион куб метр газнинг ҳар минг кубометрини Ўзбекистонга қараганда анча арзон нархда, яъни 224 доллардан беришга рози бўлган.\nАйтиб ўтиш лозимки, Қирғизистон ҳукумати Қирғизгаз ширкатини Россияга 1 доллар эвазига сотган эди. Қирғизистон ҳукумати бунинг эвазига Россия Қирғизистонни арзон газ билан таъминлашини билдирган эди.\nҲозирча Қирғизгазни сотиш юзасидан шартнома Россия Думасида ратификация қилингани йўқ. Шу муносабат билан Қирғизистон яна газ масаласида қўшни Ўзбекистон ва Қозоғистонга муролжаат қилишга мажбур бўлмоқда.


Семинар-тренинг сиёсий қарашларни шакллантирди | "Адолат" СДП\nЎзбекистон “Адолат” СДПнинг ҳудудий Кенгашларида “Сайловлар: ғалаба стратегияси ва тактикаси” мавзусида ўтказилаётган семинар-тренинг барча партия ходимлари ва фаолларининг ижтимоий-сиёсий қарашларини шакллантиришга хизмат қилиб келмоқда. Жумладан, партиянинг Бухоро вилоят Кенгашида ҳам ушбу семинарнинг биринчи куни ўз ишини бошлади.\nПартия вилоят Кенгаши раиси Мақсуд Ҳамидов кириш сўзи билан очиб берар экан, сўзида бугунги сайлов жараёнларини фаоллик билан ташкил этиш, тарғибот-ташвиқот ишларига аҳамият қаратиб бориш лозимлигини таъкидлади.\n“Демократик жамиятда сайловлар”, “Ўзбекистон Республикаси сайлов қонунчилиги”, “Сиёсий партиялар ва партия қурилиши” мавзуларида ўрганиб келган билимларига таянган ҳолда маъруза қилган партия Когон туман Кенгаши раиси Мактуба Ҳамроева сайловлар ҳамда уларнинг ўтказилиш тартиби, Ўзбекистонда сайлов қонунчилигининг аҳамияти, сайловларда аҳолининг фаоллигини таъминлаш масалалалари хусусида таъкидлаб ўтди.\nПартиянинг Шофиркон туман Кенгаши раиси Зулфия Ашурова эса “Маҳаллий Кенгашларга сайловларнинг хусусиятлари, депутатларнинг ҳуқуқий мақоми”, “Ўзбекистон Президенти илгари сураётган стратегик ташаббусларнинг мафкуравий моҳияти” мавзуларида тўхталиб ўтди. Маъруза давомида ҳар бир депутатнинг ҳуқуқи, унинг масъулияти ва вазифалари, олдига қўйиладиган аниқ талаблар борасида таъкидлаб ўтди. Шунингдек, мамлакатимиз раҳбари томонидан илгари сурилаётган стратегик ташаббусларнинг мафкуравий аҳамияти борасида ҳам қайд этди. Семинарда йиғилган барча партиядошларнинг бу борадаги сиёсий қарашлари шакллантирилди.\n“Сиёсий партияларнинг сайлов кампанияси. Сайлов кампанияси стратегиясини ишлаб чиқиш” мавзусида сўзга чиққан вилоят Кенгаши ижрочи котиби Фирдавс Сайфуллаев сайлов кампанияси даврида сиёсий партияларнинг ўрни ва роли борасида тўхталди.\nТадбир давомида тренерлар томонидан берилган сиёсий билим ва маълумотлар йиғилганларнинг сайлов жараёнида фаоллигини таъминлашда ҳамда уларнинг дунёқарашини сиёсий жиҳатдан ўзгартиришда хизмат қилади.


ИнтерФУТБОЛ :: Марҳабо, International Champions Cup (ХЧК)!!!\nМарҳабо, International Champions Cup (ХЧК)!!!\nХЧК - бу Халқаро чемпионлар кубоги (International Champions Cup, ICC). Яъни охирги йилларда анъанавий тарзда ўтказилаётган мавсумолди ўртоқлик турнири. Мазкур мусобақада асосан Европанинг кучли клублари иштирок этади. Ўйинлар эса АҚШ ҳамда Осиёда ташкил этилади. Шунингдек, айрим учрашувларга Канада ва Европа стадионлари ҳам мезбонлик қилади.\n*** Халқаро чемпионлар кубогини йўлга қўйиш ғояси Relevant Sports реклама компаниясидан чиққан. Мазкур компания 2012 йили кўчмас мулк магнати, «Майами Долфинс» клуби эгаси Стивен Росс ва «Нью-Йорк Жетс»нинг собиқ ижрочи-директори Мэтт Хиггинс томонидан тузилган.\n*** ХЧК Жанубий ва Шимолий Америка клублари иштирок этадиган World Football Challenge мусобақаси ўрнини эгаллади. Янги турнир ўйинларидан бирида, аниқроғи, 2014 йили АҚШда мухлислар ташрифи бўйича мутлақ рекорд ўрнатилди. Демак, 2 август куни Мичиган штатидаги Энн-Арбор шаҳрида «МЮ» ва «Реал» ўртасида кечган учрашувни стадионнинг ўзида 109 318 мухлис кузатди.\n*** Ҳар йили турнир иштирокчилари сони ўзгариб туради. Дейлик, 2013 йилги мусобақада иштирокчилар ўйинлар жойига қараб, Шарқий ва Ғарбий зонага бўлинган. Якунда гуруҳ ғолиблари ва мағлублари иккинчи раундда ўзаро тўқнаш келишган.\n*** ХЧК-2014 гуруҳлари жамоаларнинг географик чиқишига асосан белгиланди. Аввалига ҳар бир жамоа ўз гуруҳдошлари билан бирма-бир ўйнаб чиқди ва ғолиб финал йўлланмасини қўлга киритди.\n*** 2018 йилги мусобақада 18та жамоа ягона гуруҳда ўйнади. Бунда ҳар бир иштирокчи 3тадан ўйин ўтказди. Якунда энг кўп очко тўплаган жамоага чемпионлик рутбаси берилди. Ўйинлар АҚШнинг 15та, Европанинг 7та ва Сингапурнинг 1та стадионида ташкил этилди.\n*** Жорий йилги мусобақа ўйинларини Хитой, Англия, Швеция, Сингапур, АҚШ ва Уэльснинг 16та шаҳри қабул қилади. Иштирокчилар сони - 12та.\nИталия - «Фиорентина», «Интер», «Ювентус», «Милан»\nАнглия - «Арсенал», «МЮ», «Тоттенхэм»\nИспания - «Атлетико», «Реал»\nГермания - «Бавария»\nПортугалия - «Бенфика»\nМексика - «Гвадалахара»\n16 июль (сешанба)\n«Фиорентина» (Италия) - «Гвадалахара» (Мексика)\n17 июль (чоршанба)\n«МЮ» (Англия) - «Интер» (Италия)\n«Бенфика» (Португалия) - «Гвадалахара» (Мексика)\n«Арсенал» (Англия) - «Фиорентина» (Италия)\n«Реал» (Испания) - «Бавария» (Германия)\n«Ювентус» (Италия) - «Тоттенхэм» (Англия)\n«Реал» (Испания) - «Арсенал» (Англия)\n«Бавария» (Германия) - «Милан» (Италия)\n«Гвадалахара» (Мексика) - «Атлетико» (Испания)\n24 июль (чоршанба)\n«Ювентус» (Италия) - «Интер» (Италия)\n«Фиорентина» (Италия) - «Бенфика» (Португалия)\n«Тоттенхэм» (Англия) - «МЮ» (Англия)\n26 июль (жума)\nИст Резерфорд (АҚШ)\n«Милан» (Италия) - «Бенфика» (Португалия)\n3 август (шанба)\n«МЮ» (Англия) - «Милан» (Италия)\n4 август (якшанба)\n10 август (шанба)\n«Атлетико» (Испания) - «Ювентус» (Италия)


Эрдўған Ислом Каримовнинг таъзиясига нега кела олмаганини айтди! – Mazmun.Uz\nЭрдўған Ислом Каримовнинг таъзиясига нега кела олмаганини айтди!\nТуркия Республикаси Президенти Ражаб Тойиб Эрдўған Ўзбекистонга ташрифи доирасида Ўзбекистон Республикаси Президенти вазифасини бажарувчи Шавкат Мирзиёев билан ўзаро мулоқот ўтказгани ҳақида “qalampir.uz “хабар берган эди. Туркия раҳбари шу йил 2 сентябрь куни вафот этган Ўзбекистон Республикаси Президенти Ислом Каримовнинг дафн маросимига кела олмаганлигининг сабабини тушунтириш билан суҳбатни бошлади.\n“Ўша вақтда мен Хитойда иш бошлаган G20 саммитида эдим ва шу сабаб дафн маросимига кела олмадим. Дафн маросимида мамлакатимиз номидан Бош вазир ёрдамчиси Туғрул Туркеш иштирок этди. Бугун мен марҳум Ислом Каримов қабрини зиёрат қилдим. Яна бир карра Ислом Каримовни Аллоҳ раҳматига олишини сўрайман ва ўзбек халқига ўз таъзиямни билдириб қоламан”, дейди Ражаб Тойиб Эрдўған.\nВперед Мирзиёев ва Эрдўғон учрашуви: икки раҳбар нималарга келишиб олди?\nНазад «ТЕРМАМИЗНИ ЖЧГА ОЛИБ ЧИҚИШНИНГ ФАҚАТ БИТТА ЙЎЛИ БОР» (футболимиз борасида “аччиққина” фикрлар)


Булат Абилов: “Бозор эркин бўлгани яхши, аммо оддий фуқароларни ижтимоий жиҳатдан ҳимоя қилиш ўта муҳимдир” - Фарғона.Ру ахборот агентлиги\n00:13 msk, 14 Июль 2020\n19.08.2007 04:24 msk\nҚозоғистон Республикаси парламентининг қуйи палатаси бўлмиш Мажилис сайловлари арафасида “Фарғона.Ру” АА бош муҳаррири Умуммиллий социал-демократик партиясининг (УСДП) бир неча лидерларидан интервью олди. Мамлакатдаги мухолифатнинг бу асосий кучи УСДП ва “Ҳақиқий Ақ жўл” демократик партиясининг бирикиши натижасида пайдо бўлган. Аввал “Ҳақиқий Ақ жўл” партиясига раислик қилган Булат Абилов депутатликка номзодини қўймаган, чунки 2006 йилнинг июль ойида ҳокимият вакилини хизмат вазифасини бажариб турган пайтида таҳқирлагани учун у уч йилга шартли равишда озодлиқдан маҳрум этилган. Шунга қарамай, умуммиллий социал-демократик партияси лидерларидан бири келажакка некбинлик билан боқади.\nФарғона.Ру: - Булат, бозор ислоҳоти тарафдори ва аввал ўнг марказчи партия лидери бўлган одам қандай қилиб социал-демократ бўлиб қолдингиз?\nБулат Абилов: - Албатта, мен либерал қадриятлар ва эркин тадбиркорлик руҳини ёқловчи одамман. Мен учун 80-йиллар охири ва 90-йиллар боши қўлимдан келган ишларни амалга ошира олишим мумкинлигини англанган пайт бўлди. У даврларда иқтисодий майдон очиқ эди ва мен борлиғим билан бизнесга шўнғиб кетгандим. Аммо ҳар доим ичимда мамлакатда кўп нарса нотўғри қилинаётгани юзасидан безовталик бор эди, биз бир мамлакатдан ва бир тизимдан бошқасига ўтарканмиз, кўплаб яхши нарсаларни йўқотиб қўйдик, унча яхши нарсаларни жорий қилолмадик. Нафсиламрини айтганда, доим халққа ичим ачирди. Мен ўзим ҳам сезаман, бирга бизнес қиладиган дўстларим ҳам: “Булат, сен албатта тадбиркорсан, аммо сен кўпроқ фуқаросан ва сенда адолат учун курашиш салоҳияти бор, сен ўз атрофингдаги нарсаларгина эмас, бошқа кўпчилик атрофидаги нарсаларнинг ҳам ўзгаришини истайсан”, дейишади.\nБарибир ҳамма пулни йиғиштириб ололмайсиз. Мен доим одамлар учун катта ишлар қилишни истаганман. Бозор эркин бўлгани яхши, аммо оддий фуқароларни ижтимоий жиҳатдан ҳимоя қилиш ўта муҳимдир. Бу шунчаки баландпарвоз гаплар эмас, одамлар Булат кўмак беришини билишиб, менинг олдимга доим ёрдам сўраб келиб турганлар ва ҳозир ҳам келаяптилар. Шунинг учун ҳам менда шахснинг иккига ажралиши жараёни кечмади, мен ҳеч қандай ноқулайлик сезмаганман ва ҳозир ҳам сезмаяпман. Бугунги кундаги социал-демократлар – булар, асосан, бозор ислоҳоти тарафдорларидир. Англиядаги лейбористларнинг янги, “учинчи” йўлига қаранг – улар ислоҳотлар шарофати билан иқтисодиётни ҳақиқатан ҳам кўтара олдилар ва фуқароларни кучли ижтимоий ҳимоя билан таъминладилар. Ҳаётда ҳам, сиёсатда ҳам ҳар доим қанақадир мувозанатни топиш керак.\nФарғона.Ру: - Марҳамат қилиб, таниқли бир сиёсатшуноснинг: “Мухолифат “биз ҳам расмийлар нима қилаётган бўлсалар, шуни қиламиз, фақат тақсимотни ўзимиз амалга оширамиз”, дегандек бўлаяпти. Соддароқ қилиб айтганда, УСДПнинг бутун сайловолди дастурини “Назарбоевча ишлаш, Туяқбайча тақсимлаш” деган формулага солиш мумкин. Бу ҳокимиятга эга бўлиш учун ўта заиф даъводир. Бу, кўпроқ, истеъфодаги номенклатуранинг тақсимотда иштирок этиш юзасидан даъвосига ўхшайди”, деган фикрига изоҳ бериб ўтсангиз.\nБулат Абилов: - Энг аввало, биз Назарбоевнинг авторитар режимига ғоявий жиҳатдан мухолиф бўлиб қоламиз. “Оилапарварлик” ва “уруғ-аймоқчилик” – булар қуруқ гап эмас, балки фактдир. Ҳокимият фақат халқнинг пулини “шилиш” билан шуғулланаяпти. Сайловчилар билан учрашувларда мен фуқароларга қуйидаги мисолни келтираман. Оддий ёмғир барчага баробар ёғади ва ҳар ким ундан ўз насибасини олади. Аммо аслида Қозоғистоннинг ўн беш миллион фуқаросига тегишли бўлган табиий бойликлар шаклидаги “нефть ёмғири” ёғаётганда, у кимнингдир томорқасига кўп ёғади, кимникигадир умуман ёғмайди. Нефть пуллари бюжетга келиб тушган пайтда энг асосий нарса – ўғирлик, коррупция, маблағни ўринсиз сарфлаш, дабдабали лойиҳалар, Астанада саройлар ва пирамидалар қуриш бошланади. Расмийларнинг ўзлари бюжет пулларининг эллик фоизгача қисми ўмариб кетилаётганини тан олади! Ва бу даҳшат бизнинг ҳаётимизда содир бўлаяпти, биз бунга гувоҳ бўлаяпмиз. Хўш, биз индамай ўтиришимиз керакми? Албатта, йўқ.\nБиз таклиф қилаётган асосий нарса сиёсий тизимни тубдан ўзгартиришдир. Конституцияга киритилган сўнгги ўзгартишлар – бу шунчаки кулгили бир иш. Олтмишта тузатишдан қирқтаси президент мавқеини кучайтиради ва фақат иккитасигина унинг ваколатларини сал қисқартирган бўлади. Биз президентлик-парламент республикасига ўтишни ёқлаймиз. Биз 2005 йилдаёқ янги Конституция лойиҳасини ишлаб чиққанмиз ва биз унга амал қиламиз. Ундаги асосий тезислар: президент ваколатларини кескин қисқартиришдир, у фақат ташқи алоқалар, мамлакат мудофааси ва хавфсизлигига жавоб бериши керак, холос. Ғалаба қозонган партия ҳукуматни шакллантиради. Ҳокимият бутоқларининг бу каби мувозанати халқ иродасига кўпроқ таянади – сайловлар орқали. Биз нефть шартномаларини қайта кўриб чиқишни таклиф қилаётган ягона партиядирмиз. Давлат раҳбарининг айтишича, шартномалар тўқсонинчи йиллар боши ва ўрталарида тузилганмиш, у пайтда бизнинг тажрибамиз бўлмаган экан ва ҳ. Мен бу фикрга қўшилмайман. Чет эл ширкати билан саводли шартнома тузиш учун тажриба бўлиши шарт эмас, балки ҳалол мулозимлар бўлиши керак. Номи чиққан халқаро ширкатни таклиф қилиб, унга “биз ўз нефтимизни имкон қадар қимматроқ сотмоқчимиз”, дейсиз. New York Times, Washington Post газеталарида эълон берасиз, CNN ва BBCда уч-тўртта ролик берасиз – шу билан бўлди, нефтчилар ўзлари етиб келишади. Ахир биз кенг истеъмол молларини эмас, жаҳонда саноқли бўлган нефть конларини сотаяпмиз-ку. Бу Фаберже тухумлари каби доналаб сотиладиган товар. Шартномаларни турли-туман воситачиларсиз, бугунги кунда мамлакатимизни шарманда қилаётган Гиффенларсиз шартномалар тузишга ким халақит берганди?\nЎн беш йил аввал бир баррель нефтнинг баҳоси ўн доллар эди, бугун эса етмиш доллар, нефть ширкатлари ҳаддан кўп даромад олаяптилар. Келинг, бу пуллар халқнинг қўлига ҳам тегадиган қилайлик.


Иқтисодий қарамликдан қутулишнинг ягона йўли Ислом тузумини татбиқ қилишдир - | Hizb-Uzbekiston.info\nHome›МАҚОЛАЛАР›Иқтисодий қарамликдан қутулишнинг ягона йўли Ислом тузумини татбиқ қилишдир\nБугун Ислом Уммати деярли барча соҳаларда кофир давлатларга қарамлигича қолмоқда. Айниқса, иқтисод соҳасидаги қарамлик мусулмонларнинг тинка-мадорини қуритмоқда. Исломий юртлар инсон эҳтиёжларини қондирувчи воситалар, яъни товар ва хизматларнинг катта қисмини айнан кофир юртлардан импорт қилмоқдалар. Бундай ҳолатга сабаб бўлаётган энг муҳим омил юртларимизда оғир саноатнинг йўқлигидир. Айнан оғир саноат бошқа саноат соҳаларини юргизишда ва ривожлантиришда асос вазифасини ўтайди. Чунки оғир саноат ушбу саноат соҳаларига керакли бўлган техника ва станокларни етказиб беради. Шундагина бошқа саноат соҳалари техник жиҳатдан тўла таъминланади ва асосийси, чет давлатларга қарамликдан халос бўлади. Оғир саноатсиз мамлакат худди сунъий нафас берадиган ускунага улаб қўйилган беморга ўхшайди. Унинг ҳаёт-мамоти шу ускунага боғлиқ бўлганидек, оғир саноати бўлмаган юрт ҳам ўзи қарам бўлиб қолган давлатларнинг “ҳиммати” га муҳтож бўлиб қолади.\nБу масала янада ёрқинроқ тушунилиши учун бир ҳаётий мисол келтирамиз. Халқ орасида оддийгина қилиб уста, дейиладиган уй қурадиган мутахассислар бор. Агар устада ўзининг шахсий иш қуроллари, асбоб-ускуналари бўлмаса, уларни бошқа усталардан фойдаланиш учун ёки ижарага олишга мажбур бўлади. Бу билан у муайян даражада уларга қарам бўлиб қолади, халқ тили билан айтганда “тили қисиқ” бўлади. Қачонки у ўзига иш қуроллари сотиб олсагина бу қарамликдан халос бўлади, мустақилликка эришади. Бундай ҳолат оғир саноат масаласига ҳам тегишли. Оғир саноати бўлмаган давлат худди ўзининг шахсий иш қуролларига эга бўлмаган устадек саноати ривожланган давлатларга қарам бўлиб қолади. Бу қарамлик ниҳоят даражада хатарли ҳолат бўлиб, қарам давлатнинг мустақил қарор қабул қилиш қобилиятини йўқотишига олиб боради. Бу эса, давлатнинг ички ва ташқи сиёсати мустақиллигини катта хавф остида қолдиради, бошқача айтганда, бу сиёсий жиҳатдан ўз жонига қасд қилишдир.\nБундай хавф-хатарлар Ислом тузумини татбиқ қилиш билангина бартараф қилинади. Исломда давлат ҳақиқий маънода ўзининг мустақил ички ва ташқи сиёсатини юритиши учун тўсиқ бўладиган барча омилларни бартараф қилиши вожибдир. Оғир саноатни барпо қилиш ва уни ривожлантириш ҳам шу вожиботлардан бири ҳисобланади. Чунки юқорида айтилганидек, оғир саноати бўлмаган давлат қарам давлатга айланади, Исломда эса, бундай бўлиши асло мумкин эмас. Шу туфайли Ислом Давлати ўз оғир саноатига эга бўлишга энг биринчи вазифалардан бири сифатида эътибор қаратади. Бу билан у ўзининг ички ва ташқи сиёсатидаги мустақиллигини таъминлайди.\nИнвестициялар иқтисодни ривожлантириш омилими ёки иқтисодий қарамлик? Халифалик давлатида хизматлар ва инфратузилмалар Эй қавмимиз, Аллоҳга даъват қилгувчи(нинг даъвати)ни қабул қилинглар Ислом инсонга ижтимоий вужуд сифатида қарайди\nTagsИслом тузумиИсломий юртлариқтисодий қарамлик


Келинчак секин кўзини очди - 1 Августа 2018 - www.SheJoT.CoM\nГлавная » 2018 » Август » 1 » Келинчак секин кўзини очди\nКелинчак секин кўзини очди\nКелинчак секин кўзини очди. Нигоҳи ёруғлик билан тўқнашиб, кўзлари қамашиб кетди ва бирдан юмиб олди. Қулоғи остида онасининг "Кўзини очди, кўзини очди” деган сўзлари эшитилди. Киприкларини пирпиратиб овоз келган томонга қаради. Шундоққина ёнида Хосият опа, қизининг ўзига келганини кўриб уввос тортиб юборди.\nОнасининг қаторида ҳамшира, унинг ёнида отаси, у ҳам жиққа ёш кўзларини рўмолчаси билан артаяпти.\nСадоқат ажабланди, отасининг йиғлаганини сира кўрмаган. "Менга нимадир бўлдими, булар нега йиғлашаяпти?”. У ўзича ўйланди, аммо ҳеч нарсани эслолмай, фикрлари чувалашиб кетди. Келинчак карахт эди.\nХосият опа йиғидан тўхтаб, полга чўкка тушди ва қизининг бошини силади.\n– Ўзимнинг ақлли қизим, жоним қизим. Аясини қўрқитган қизим…\nШу пайт эшик очилиб, аввал қайнонаси Нисо ая, сўнг қайнотаси Маннон ака кўринди. Нисо ая тўғри келини томонга юрди ва кўзини очганини кўриб, тушимми, ўнгимми, дегандай қараб қолди, сўнг ўзини унга отиб юз-кўзларидан ўпа бошлади.\n– Хайрият, оҳу ноламиз худога етибди, хайрият, боламни қайтариб берибди, азиз жони фойдага қолибди.\nНисо аянинг бу ҳаракати бошқаларниям тўлқинлантирди, эркагу аёл пиқ-пиқ йиғлашга тушди. Навниҳол келинчакнинг ўлим оғзидан қайтиши ота-онаниям, қайнона-қайнотаниям эсанкиратиб, қувонч ёшларини тиёлмай қолишди.\n– Тузукмисан, қизим? – сўради ниҳоят отаси Назир ака.\n– Ҳеч қаеринг оғримаяпти?\nНисо ая келини ёнига, каравотнинг бир четига ўтирди.\n– Юрагим ёрилишига бир баҳя қолди, болажоним, – деди ўпкалагандай. – Уч кундан бери кўзимга бир чилим уйқу келгани йўқ. Олдимда пайтинг билмаган эканман, икки йил ичида жону жаҳонимга айланиб қолибсан.\nНисо ая чин дилдан гапираётганди. Садоқатни боласидай қабул қилди ва келин бўлиб тушган куниёқ сенлай бошлади. "Сизласам бегонага ўхшаб қоласан”, деди соддагина қилиб. Садоқат ҳам унга меҳр қўйди. Қайнонасини кимдир "ойижон”, кимдир "аяжон” дейишни маслаҳат берди, у оддийгина қилиб "она”, деб чақирадиган бўлди. Кўринишиям Нисо аяга ўхшаб кетганидан билмаганлар уларни она-бола, деб ўйлашди. Эрта-индин набира кўраман деб турганида кутилмаган кўнгилсизлик униям, эриниям адойи тамом қилди. Хайриятки, келини кўзини очди, ҳушига келди…\nСадоқат эса фаромуш, кўзлари олазарак кимнидир қидирар, дам-бадам эшикка қараб қўярди. Ўзини безовта қилаётган саволга жавоб истаб, бирпас ёнидагиларнинг оғзини пойлади. Ҳеч кимдан садо чиқмагач, ахири сўради:\n– Ўғлингиз қанилар?.. Келмадиларми?..\nБирдан ҳамма сергак тортди. Афтидан улар бу саволга тайёр эмасди. Қайнона нима дейишни билмай дудуқланди, онаси бошини хам қилиб олди, отаси кўзларини олиб қочди, қайнота келинига тикилиб қолди. Бир зумгина давом этган сукунат келинчак назарида соатдай туюлдими, хавотир уйғонди, юзи ўзгариб кетди. Маннон ака буни пайқаб, уни хотиржам қилди.\n– Хитойдан юки келибди, Тошкентга кетди, уч-тўрт кунда қайтади.\nСадоқат ҳеч нарса демасаям эридан ранжиди. Хаёлидан "Юк шунча зарур эканми? Ҳаётим қил устида турганда юк кўзларига кўринибдими? Акаларига айтсалар ҳам қарарди-ку”, деган фикр ўтди ва бирдан ҳомиладорлиги, кучли оғриқ билан туғруқхонага келгани ёдига тушди. Беихтиёр қўлини қорнига олиб борди.\n– Бола… – У болам демоқчи эди, уялди. – Бола туғилдими? Яхшими? Ўғил эканми?\nЯна бояги вазият қайталанди: ҳамма бошини хам қилиб, ҳамма кўзини олиб қочди, фақат қайнота яна келинини хотиржам қилди:\n– Ҳа, яхши…\nМаннон ака гапини тугатмай ҳамшира кўзойнагини пешонасига танғиб олган кексароқ врач аёлни бошлаб келди. Врач эшикдан кириши билан Садоқатни олқишлади.\n– Офарин, қизим… Офарин… Ниҳоят ғолиб чиқдинг… Енгдинг… Бу мўъжиза! Ана энди бемалол юз йил яшайсан.\n– Ота-онанг-ку ўзингники, қайнона-қайнотангга қойил қолдим. Ҳайдасам ҳам кетишмади. "Боламиз ўзига келсин”, дейишади нуқул. Мана, ўзига келди, хавф ортда қолди, – деди врач кулиб ва Нисо аяга қаради. – Энди уйга бориб чўзилиб ётсангиз бўлади.\n– Уйда кўнглим тинчирмиди, бирпас ёнида ўтирай, – деди у.\n– Чиндан айтаяпман, – врач жиддий тортди. – Бемор толиқиб қолади, дам олиши керак.\n– Тўғри, юринглар, ташқарига чиқамиз. – Назир ака ҳаммани палатадан олиб чиқиб кетди. Улар дарахт тагидаги скамейкага чўкишди. Маннон ака бир четга ўтиб телефонда ким биландир узоқ гаплашди, сўнг қудаларининг ёнига келди.\n– Содиққа келин ҳушига келганини айтгандим, бораман, деб туриб олди. Сизнинг гапларингизни эслатдим, самолётга билет олиб ҳозироқ аканг билан учиб кет, дедим. Кўнди шекилли, индамади.\nНазир аканинг нафаси ичига тушди. Ўша куни дўхтирлар аввал гўдак нобуд бўлганини, кейин онанинг ҳаёти хавф остида экани, тирик қолсаям бир умр фарзанд кўрмаслигини айтишганида ларзага келди. Аёлиям, қудалариям қотиб қолишди. Сукунатни Хосият аянинг йиғи аралаш илтижоси бўлди: "Қизим бола кўрмасаям майли, ногирон бўлсаям майли, фақат тирик қолса бас! Ўзим унга қарайман! Умримни бағишлайман! Илтимос, ҳаётини сақлаб қолинглар!”.\nЎшанда Назир ака қудасига: "Содиқжон ҳали ёш, фарзанд кўргиси келади, қизимнинг жони омон қолса, уйга олиб кетаман. Куёвимни бошқага уйлантирасиз. Бўладиган иш бошидан бўлгани, Содиқжон Садоқатга кўринмай тургани маъқул, шундай қилсак бир-биридан кўнгил узиши осонроқ бўлади”, деган эди.\nМаннон ака бу гапларни жиддий қабул қилиб, ўғлининг йўлини боғлаб қўйди, келгани қўймаяпти. Аслида Назир аканинг ўзи шу нарсани сўраган бўлсаям Садоқат ҳушига келгач, ҳалиги гапидан пушаймон бўлди. Кўзига қизининг жони кўрингани учун бирдан кескин қарор чиқариб юборганини англади.\n– Менгаям Содиқжон қўнғироқ қилганди, – деди у ўйчан. – Нега дадамга бунақа дедингиз, деб хафа бўлди. Бола бўлмаса ҳаёт ҳаёт бўлармиди, ўғлим, десам, Садоқат бўлмасаям ҳаёт ҳаёт бўлмайди, амаки, деди.\n– Нега тақдирнинг бунақа синовига қолдик, – гапга қўшилди Нисо ая.– Бир Садоқатимни ўйлаб ёнаман, бир Содиғимни. Телефон қилиб хотинини сўрайди-да, нафаси ичига тушиб кетади. Биламан, йиғлаётган бўлади, ўпкаси тўлганидан гапиролмай қолади.\n– Ҳозирам йиғлади. Ўзим ғалати бўлдим, – деди Маннон ака.\n– Маннонжон, иккаласи бола тарбиялаб олса бўлмасмикин? – гап ташлаб кўрди Назир ака.\n– Бировнинг боласи болалик қилармиди, дўстим. Кези келса ўз боланг ўзингга бўйсунмайди-ю… Яна ким билади. Тўғрисини айтсам, бошим қотган.\n– Содиқжон-ку биттага уйланса олди-орқасини бола босиб кетади. Ҳаммадан Садоқатимга қийин бўлди, у ҳали жуда ёш. Бор гапдан хабар топса, қандай аҳволга тушаркин? – ташвишланиб гапирди Хосият опа.\n– Мен ҳам шуни ўйлайман, – қудасини маъқуллади Нисо ая. – Қайси бармоғимни тишламай оғрийди. Тоҳир-Зуҳродай бир-биридан ажралмасди. Ўзимча, Содиғимни бошқага уйлантирсак, болаларини бирга тарбиялашса, деган фикргаям бораяпман…\n– Содиқ Москвада бирор ой туриб келсин-чи, бир гап бўлар.\n– Ўн гулидан бир гули очилмаган болам бирданига ҳам эридан, ҳам боласидан жудо бўлса-я. Боз устига бошқа фарзанд кўрмаса. Буни унга қандай айтаман? Нима деб овутаман?\nХосият опа йиғлаб юборди. Назир ака хотинига далда берди:\n– Садоқат ақлли, ҳаммасини ётиғи билан тушунтирамиз. Тўғри, қийин бўлади, аммо қизим ўлимни қандай енгган бўлса, бу кўргиликниям енгади. Мана кўрасан.\nҲамма сукутга чўмди. Хосият опа қудаларига "сизлар бораверинглар”, деганига қарамай улар жилишмади, ўтираверишди. Орадан бир мунча вақт ўтгач, Садоқатдан хабар олиш учун яна палатага киришди. У эндигина уйқудан уйғонган экан.\n– Она, – деди келинчак қайнонасини кўриши билан. – Ўғлингизга қўнғироқ қилсам майлими? Хавотир олаётгандирлар…\nЎртада яна ноқулай вазият туғилди. Қайнона гапиришга оғиз жуфтлади-ю, лаби чўччайганича туриб қолди, нима дейишни билмасди.\n– Содиқ билан ҳозиргина гаплашдим, қизим, – деди Маннон ака. – Юк тушираётган экан.\nКелинчак ичида "Юк тушираётган бўлсалар нима қилибди, бир зумгина гаплашсалар бўлади-ку”, деб оғринсаям сиртига чиқармади, индамади. Аммо ўпкаси тўлиб, йиғлагиси келди. Ҳолатини уларга сездирмаслик учун яна савол берди:\n– Уч-тўрт кундан кейин кетарканман, унгача ўғлингиз келадиларми, она? Бизни ўзлари олиб чиқадиларми?\n– Она, чақалоқни кўрдингизми? Кимга ўхшайди?\n– Кўрмадингизми? Ая, сиз-чи?\n– Сизга ҳам кўрсатишмадими? Сўрасак олиб келишармикин?..\n– Сен аввал соғлигингни тиклаб ол, чақалоқни ўйлама, – деди Назир ака.\nСадоқат шифтга тикилиб хаёл суриб қолди. Унинг фикри-зикри боласи билан эрида экани шундоққина кўриниб турарди. Бирпас шу алфозда ётгач, Нисо аяга ўгирилди:\n– Она, қизил атиргулимиз очилдими? Бу ерга келаётганимда ғунчалаган эди.\n– Очилди, болам, очилди. Чамандай бўлган. Дарвозадан киргандан ҳиди димоққа урилади.\n– Уйга кетгим келаяпти. Атиргулимизни соғиндим…\nҲалидан бери қизининг гапларини сув бўлиб эшитиб турган Хосият опа ахири чидолмади, йиғлаб юборди. Унга Нисо ая қўшилди. Икки эркак нигоҳларини Садоқатдан яшириб олишди. Ҳеч бири ёр-ёр билан тушиб борган уй эшиги энди унга ёпилганини, қудалар келишиб икки ёшни бир-биридан совутишга қарор қилиб, эрини Москвага жўнатиб юборишаётганини, келинчак бир умр оналик бахтидан маҳрум бўлганини айтишолмасди. Айтиш қийин эди.\n– Нима бўлди сизларга? Нега йиғлаяпсиз? – Садоқатнинг ранги оқариб кетди. – Ўғлингизга бир гап бўлдими? Нега келмаяптилар? Сизлар мени алдаяпсиз…\nҲамма оғзига мум солиб олди. Келинчак баттар ваҳимага тушди ва ўрнидан турмоқчи бўлиб қўзғалди:\n– Кетаман, ҳозироқ кетаман… У кишини кўришим керак…\n– Қизим, – деди ниҳоят қайнота. – Содиқ чинданам Тошкентга кетган. Мана, ҳозир қўнғироқ қиламан… Ҳозир гаплашасиз… У соғ-саломат…\nМаннон ака ўғлига қўнғироқ қилишга улгуролмади, палата эшиги ғийқиллаб очилди ва барчанинг нигоҳи эшикка қадалди. Қўлида бир даста қип-қизил атиргул кўтарган Содиқ кўринди.\n– Дада… Кечиринг… Мен кетмадим… Кетолмадим… Кетолмайман…\nУ Садоқатнинг ёнига келиб ўтирди. Палатани атиргул ҳиди тутиб кетди…\nКатегория: HIKOYALAR / ХИКОЯЛАР | Просмотров: 114 | Добавил: iphone | Рейтинг: 0.0/0


2019 йил 1 майдан бошлаб давлат кўп тармоқли ихтисослаштирилган мактабгача таълим ташкилотлари раҳбарларининг, педагог ходимлар ва тиббиёт ходимларининг лавозим маошларига 100 фоиз миқдорида қўшимча ҳақ тўланади.\nТОШКЕНТ, 14 май – Sputnik. Мактабгача таълим ташкилотлари фаолиятини янада такомиллаштириш чора-тадбирлари тўғрисидаги ҳукумат қарори қабул қилинди.\n- умумий типдаги давлат ва нодавлат мактабгача таълим ташкилотлари тўғрисидаги;\n- мактабгача таълим ташкилотларида қисқа муддатли гуруҳлар тўғрисидаги;\n- кўп тармоқли ихтисослаштирилган мактабгача таълим ташкилотлари ва қўшма типдаги мактабгача таълим ташкилотлари тўғрисидаги;\n- болаларни кўп тармоқли ихтисослаштирилган мактабгача таълим ташкилотларига ва қўшма типдаги мактабгача таълим ташкилотларига йўллаш бўйича тиббий-психологик-педагогик комиссия тўғрисидаги.


ТАДБИРКОРЛАР СОНИ ОРТМОҚДА » Bulung‘ur hayoti газетаси\nGazeta: admin Қўйилган сана: 12-09-2019, 10:44 Рукун: Янгиликлар / ТУМАН ХАЁТИ Кўрилди 237\nТуманимизда 2019 йилнинг 1 сентябрь ҳолатига давлат рўйхатидан ўтган тадбиркорлик субъектлари умумий сони 901 тани ташкил этиб, фаолият кўрсатаётган тадбиркорлик субъектлари сони 863 тага етди. Жорий йилнинг январь-август ойларида 199 та тадбиркорлик субъектлари ташкил этилди.\nШу билан бирга, жорий йилнинг 1 сентябрь ҳолатига давлат рўйхатидан ўтган хорижий инвестициялар ва сармоялар иштирокидаги корхоналар умумий сони 16 тани ташкил этиб, барчаси фаолият кўрсатмоқда. Жорий йилнинг январь-август ойларида 6 та хорижий инвестициялар ва сармоялар иштирокидаги корхоналар ташкил этилди.\nТуманда жорий йил 1 сентябрь ҳолатига давлат рўйхатидан ўтган оилавий корхоналарнинг умумий сони 115 тани ташкил этиб, фаолият кўрсатаётганлари 108 тага етди. Жорий йилнинг январь-август ойларида 50 та оилавий корхоналар ташкил этилди.\nТУМАН АҲОЛИСИ СОНИ ОШДИ\nТАДБИРКОРЛИК СТАТИСТИК РАҚАМЛАРДА


08:26 / 17.06.2016 | Nozimjon | 2540\nАссалому алайкум! Мен ўтган йили рамазон ойида операция (ВАРИКОЦЕЛА) бўлган эдим. 17 кун рўза тутолмадим. Тузалганимдан кейин бир кунига бир кун қилиб тутибман, шу тўғрими? Бир оз аввал бир кунига олтмиш кун деган савол-жавобни ўқиб иккиландим.\nВа алайкум ассалом! Сиз тўғри қилгансиз.\nКим қасддан(эсида бўла туриб) икки йўлдан бирига жинсий яқинлик қилса ёки унга яқинлик қилинса, рўзаси бузилади. Бунда манийнинг нозил бўлиши ёки бўлмаслигининг эътибори йўқ. Эркаклик олатининг бош қисми иккинчи тарафнинг олди ёки орқа йўлига кирса бўлди. Қасддан ғизо ёки даво бўладиган нарсани еса ёки ичса ҳам рўзаси бузилади. Албатта, мазкур еб-ичишлар Рамазон ойининг кундузида содир бўлса. Бу ҳолатларда қазосини тутади ва худди зиҳор қилувчи каби каффоратни адо қилади. عَنْ أَبِي هُرَيْرَةَ رضي الله عنه ، قَالَ: جَاءَ رَجُلٌ إِلَى النَّبِيِّ صلي الله عليه وسلم فَقَالَ: هَلَكْتُ يَا رَسُولَ اللهِ، قَالَ: «وَمَا أَهْلَكَكَ؟» قَالَ: وَقَعْتُ عَلَى امْرَأَتِي فِي رَمَضَانَ، قَالَ: «هَلْ تَجِدُ مَا تُعْتِقُ رَقَبَةً؟» قَالَ: لَا، قَالَ: «فَهَلْ تَسْتَطِيعُ أَنْ تَصُومَ شَهْرَيْنِ مُتَتَابِعَيْنِ؟» قَالَ: لَا، قَالَ: «فَهَلْ تَجِدُ مَا تُطْعِمُ سِتِّينَ مِسْكِينًا؟» قَالَ: لَا، قَالَ: ثُمَّ جَلَسَ، فَأُتِيَ النَّبِيُّ صلي الله عليه وسلم بِعَرَقٍ فِيهِ تَمْرٌ، فَقَالَ: «تَصَدَّقْ بِهَذَا»، قَالَ: أَفْقَرَ مِنَّا؟ فَمَا بَيْنَ لَابَتَيْهَا أَهْلُ بَيْتٍ أَحْوَجُ إِلَيْهِ مِنَّا. فَضَحِكَ النَّبِيُّ صلي الله عليه وسلم حَتَّى بَدَتْ أَنْيَابُهُ، ثُمَّ قَالَ: «اذْهَبْ، فَأَطْعِمْهُ أَهْلَكَ». رَوَاهُ الْخَمْسَةُ Абу Ҳурайра розияллоҳу анҳудан ривоят қилинади: «Бир одам Набий соллаллоҳу алайҳи васалламнинг ҳузурларига келиб: «Ҳалок бўлдим, эй Аллоҳнинг Расули!» деди. «Сени нима ҳалок қилди?» дедилар. «Рамазонда хотинимнинг устига чиқдим», деди. «Қул озод қилишга нарса топа оласанми?» дедилар. «Йўқ», деди. «Икки ой кетма-кет рўза тута оласанми?» дедилар. «Йўқ», деди. «Олтмиш мискинга таом беришга нарса топа оласанми?» дедилар. «Йўқ», деди. Сўнгра кутиб ўтирди. Набий соллаллоҳу алайҳи васалламга бир занбил хурмо келтирилди. Ул зот (ҳалиги одамга): «Мана буни садақа қилиб юбор», дедилар. «Эй Аллоҳнинг Расули, биздан кўра фақирроққами? Аллоҳга қасамки, у(Мадина)нинг икки четининг орасида биздан кўра муҳтожроқ аҳли байт йўқ», деди. Бас, Набий соллаллоҳу алайҳи васаллам кулдилар, ҳатто тишларининг оқи кўриниб кетди. Сўнгра: «Бор! Уни аҳлинга таом қилиб бер», дедилар». Бешовлари ривоят қилишган. Рўзасини бузган рўзадор каффорат бериши вожиблиги шу ҳадисдан олинган. Энг аввал каффорат қул озод қилиш бўлади. Каффорат бериш вожиб бўлган одам қул озод қилишга қодир бўлмаса, кетма-кет, орасини узмасдан икки ой рўза тутиши лозим. Бу эса Рамазон рўзасини тутиш даврида сабрсизлик қилгани сабабли, сабрли бўлишга тузукроқ одатланиб олиши учундир. Рамазонда қасддан рўзасини очиб юборган одам икки ой кетма-кет рўза тутишга қодир бўлмаса, олтмиш мискинга таом беради. Ҳар бир мискинга бир мудд (1843 грамм) миқдорида таом беради. Бу эса ўз навбатида гуноҳкор кишининг гуноҳини ювишга имкон яратиб бериш билан бирга, мискинларга яхшилик қилиш йўли ҳамдир. Жумҳур уламолари: «Жинсий алоқада қатнашгани учун аёл киши ҳам каффорат беради», деганлар. Каффоратни адо қилиш Рамазон фарзини адо қилишни қасддан бузганда вожиб бўлади. Бошқасида вожиб бўлмайди. Агар Рамазоннинг қазосини ёки бошқа рўзаларни қасддан бузса ҳам, каффорат вожиб бўлмайди. Каффорат Рамазоннинг ҳурматини оёқости қилгани учун вожиб бўлади. Рамазон рўзаси фарзини адо қилишни ният қилиб тутган одам уни ўз ихтиёри ила мажбурлашсиз ва шаръий узрсиз қасддан очиб юборса, ҳам қазосини тутади, ҳам каффоратни адо этади. Бу нарса қуйидаги ҳолатларда юз беради. Рўзани бузадиган ва ҳам қазо тутишни, ҳам каффоратни вожиб қиладиган нарсалар: 1. Fизо ёки унинг маъносидаги нарсани шаръий узрсиз емоғи. Одатда озуқа сифатида тановул қилинадиган барча нарсалар ғизога киради. Дори, папирос, афюн, наша ва шунга ўхшаш нарсалар ҳам ғизо маъносидаги нарсаларга киради. Ушбу ҳолатларда рўзасини очган одам ҳам қазосини тутади, ҳам қул озод қилиш ёки икки ой кетма-кет рўза тутиш, унга қодир бўлмаса, олтмиш мискинга таом бериш билан каффоратни адо қилади. 2. Бировнинг ғийбатини қилганидан, қон олдирганидан, шаҳват билан ушлаганидан ёки ўпганидан, қучоқлашиб ётганидан, мўйлабини мойлаганидан кейин «Рўзам очилиб кетди», деган ўй билан қасддан еб-ичиб юборса, ҳам қазо тутиб, ҳам каффорат адо қилади. (Фақиҳ «Рўзанг очилибди», деб фатво берса, бундан мустасно. Унда фақат қазо тутади. Каффорат вожиб бўлмайди.) 3. Оғзига кирган ёмғир сувини, хотинининг тупугини лаззат учун ичига ютса, кесакхўр одам кесакни ютиб юборса, ҳам қазо тутиб, ҳам каффорат адо қилади. 4. Фарж шаҳватини тўла равишда қондирса ҳам. Унга нисбатан мойиллиги бўлган одам жинсининг олди ёки орқасига олатни киритиш кўзда тутилган. Агар маний тўкилиши бўлмаса ҳам. 5. Аёл киши кичик ёшдаги боланинг ёки мажнуннинг ўзига яқинлик қилишига имкон берса, унга ҳам қазо, ҳам каффорат вожиб бўлади.\nХато туфайли, мажбурланиш оқибатида, кечаси деб гумон қилиб еб-ичганда, қорнига ёки димоғига терисининг тешикларидан бошқа тарафдан дори етганда, майда тошни ютганда, оғзи тўлиб қусганда фақат қазосини тутади. Биров рўзани ният қилиб, уни очиш қасди бўлмай туриб, хато оқибатида оғзини очиб юборса, рўзасини қазо қилиб тутиши вожиб бўлади. Бошқа бир тарафнинг мажбурлаши ёки алдови сабабли оғзини очиб юборган рўзадорга ҳам қазосини тутиш вожиб бўлади. Бир одам «Ҳали саҳарликнинг вақти чиққани йўқ», деган гумон билан еб-ичишни давом эттира бориб қараса, вақт чиқиб кетганлиги аён бўлса, рўзанинг қазосини тутиб беради. Шунингдек, ифтор вақти бўлди, деган гумон билан оғзини очиб юборса-ю, кейин вақт кирмагани маълум бўлса ҳам қазосини тутади. Ҳанафий мазҳабида бу масалага доир барча далил ва ҳужжатлар батафсил ўрганиб чиқилганидан кейин қуйидаги нарсалар алоҳида зикр қилинган. Рўзани бузадиган ва фақат қазо тутишни вожиб қилиб, каффоратни вожиб қилмайдиган нарсалар: 1. Fизомас ва ғизо маъносида бўлмаган нарсани тановул қилиш. Бунда одатда ғизо саналмайдиган ва инсон таъби ейишга мойил бўлмайдиган нарсалар кўзда тутилган. Мисол учун, рўзадорнинг хом гуруч, пишмаган хамир, бирор нарса аралаштирилмаган ун каби нарсаларни ейиши. 2. Бирданига кўп тузни еб юборса ҳам рўзаси очилиб, унинг қазосини тутиб беради. 3. Пишмаган мевани еса ҳам. 4. Тишлари орасида қолган нўхатдан катта нарсани еса. 5. Данак, пахта, қоғоз, тери еса ҳам. 6. Тош, темир парчаси, тупроқ, тангага ўхшаш нарсаларни ютиб юборса ҳам. 7. Ўз амали билан ичига тутун киргизса ҳам. 8. Орқасидан, бурнидан, томоғидан ва аёл кишининг олдидан ичига сув ёки дори киритилса ҳам. 9. Қулоғига мой томизса ҳам. Сув томизса, очилмайди. 10. Аёл кишининг олд аъзосидан қатра томизилса ҳам рўзасини қазо қилиб тутиши лозим бўлади. Эркак кишининг олд аъзосидан қатра томизилганда бу гап йўқ. 11. Қасддан оғзи тўлиб қусса ҳам қазо тутади. Агар оғзи тўлмай ёки рўзалиги эсидан чиқиб, ёки беихтиёр қусган, ёхуд таом эмас, балғам қусган бўлса, рўзаси очилмайди. 12. Fизо (озуқа) ва дори-дармонни беморлик, сафар, мажбурлаш, хато, бепарволик ёки шубҳа каби шаръий узрлар ила тановул қилса, қазосини тутиб беради. 13. Оғизни чайиш пайтида хато қилиб сув ичига кетиб қолса, рўзаси очилади ва қазо тутади. 14. Бошидаги ёки қорнидаги жароҳатга дори қўйганда ичига ёки димоғига кетиб қолса ҳам. 15. Биров ухлаб ётган одамнинг қорнига сув киритиб юборса ҳам. 16. Аёл киши хизматга ярамай қоламан деб таом еса ҳам. 17. Биров аввал эсида йўқ ҳолда таом еган ёки жинсий яқинлик қилган бўлса, рўзаси очилмайди. Аммо ҳукмни билмай, бўлар иш бўлди, деб кейин яна таом еса ёки жинсий яқинлик қилса, қазо рўза тутиб бериши лозим бўлади. 18. Биров кечаси рўза тутишни ният қилмади. Кундузи ният қилди. Кейин «Бу ниятим тўғри бўлмаса керак», деган шубҳа билан таом еса, рўзаси очилади ва қазо тутиши вожиб бўлади. 19. Биров «Ҳали тонг отмаган бўлса керак», деб еб-ичди ёки жинсий яқинлик қилди. Кейин билса, тонг отиб бўлган экан. Рўзасининг қазосини тутади. 20. Биров «Қуёш ботган бўлса керак», деб еб-ичди ёки жинсий яқинлик қилди. Кейин билса, қуёш ботмаган экан. Рўзасининг қазосини тутади. 21. Биров таом еб ёки жинсий яқинлик қилиб турганида тонг отиб қолди. Дарҳол қилаётган ишини тўхтатса, рўзаси тўғри бўлаверади. 22. Шаҳватини тўлиқ бўлмаган ҳолда қондирса ҳам фақат қазо тутади. 23. Қучоқлаш, ўпиш ва шунга ўхшаш ишлар туфайли манийси тўкилса, қазо тутади. 24. Ухлаб ётган аёлга жинсий яқинлик қилинса, ўша аёл ҳам қазо тутади. 25. Аёл киши фаржига мой ёки шунга ўхшаш нарсаларни томизса ҳам. 26. Рўзадор шахс орқасига сув ёки мой билан ҳўлланган бармоғини киритса ҳам. 27. Рўзадор шахс орқасига пахта, латта ва шунга ўхшаш нарсаларни киритса ҳам. 28. Аёл киши ички фаржига сув ёки мой билан ҳўлланган бармоғини ёки пахта, латта ва шунга ўхшаш нарсаларни киритса ҳам. 29. Рамазон рўзасидан бошқа рўзаларни очган бўлса, фақат қазо тутиш вожиб бўлади. Каффорат вожиб бўлмайди.("Кифоя" китобидан). Валлоҳу аълам!


Валижон Қодиров. “Элининг орасида ҳусни хайли бор...” (2008) - www.ziyouz.uz\nБош саҳифа МатбуотҲозирги давр матбуотиВалижон Қодиров. “Элининг орасида ҳусни хайли бор…” (2008)\nВалижон Қодиров. “Элининг орасида ҳусни хайли бор…” (2008)\nЯқинда бир танишимнинг “Бобурнома”даги баъзи ифода ёки жумлани тушунмасам, асарнинг Салйе томонидан рус тилига ўгирилган нашрига мурожаат қиламан” деганини эшитиб қолдим. Бу менга ғалати туюлди, тўғриси, оғир ботди: ўз тилимизда ёзилган буюк асарни, гарчи айрим ифода ва жумлаларини бўлса-да, бошқа тилга таржимаси орқали тушунсак! Шу баҳона бўлдию, асарни таржимаси билан бироз солиштирдим ва танишимдан бежиз койинганимни тушундим. Чунки “Бобурнома”да ҳар қандай билимдон мутахассисни ҳам ўйлантириб қўядиган жиҳатлар анчагина экан. Биргина Андижон таърифи билан боғлиқ тафсилотлар мисолида бунга иқрор бўлиш мумкин. Солиштириш асносида туғилган мулоҳазаларимни қоғозга туширишга аҳд қилдим.\n“Бобурнома” бошланишидаги “Тенгри таолонинг инояти билан ва ҳазрати он Сарвари коинотнинг шафоати билан ва чаҳорёри босафоларнинг ҳиммати билан сешанба куни, рамазон ойининг бешида, тарих секкиз юз тўқсон тўққузда Фарғона вилоятида ўн икки ёшта подшоҳ бўлдум” жумласи шундай берилган: “Во имя Аллаха милостивого, милосердного!\nВ месяце рамазане года восемьсот девяносто девятого я стал государем области Ферганы на двенадцатом году жизни”.\nТаржимада жумланинг “рамазон ойининг бешида…”гача бўлган қисми ташлаб кетилган. Асар таржимасининг 1993 йилги қайта нашрида диний ифодаларни қўллаш учун тўсиқ бўлган мафкуравий тазйиқлар аллақачон барҳам топган эди. Бинобарин, қайта ишланиб, таҳрир қилинган бу нашрда аввал ташлаб кетилган ифодалар акс этиши керак эди. Улар шунчаки анъанавий бошланиш бўлиб қолмай, муаллиф дунёқараши, эътиқодининг инъикоси ҳамдир. “Тенгри таолонинг инояти” дейиш билан том мусулмонларга хос барча яхши ва ёмонликлар Оллоҳ таолодан эканлигига иқрор бўлиш, “ҳазрати он Сарвари коинотнинг шафоати”ни таъкидлаш билан айрим бузуқ тоифалар сингари пайғамбаримиз (с.а.в)нинг шафоат ҳақини инкор қилувчилардан эмас, балки Яратган томонидан расули акрамга берилган бу имтиёз неъматига, илоҳий изнга дилдан ишонувчи ҳидоятдаги мусулмон эканлиги, “чаҳорёри босафоларнинг ҳиммати” ибораси шиалар каби ўн икки имомга эмас, балки сунний бўлганлиги учун тўрт чорёрларга эргашиши таъкидланган. Шайбонийхонга қарши шиа мазҳабдаги Исмоил Сафавий билан тузган сиёсий ва ҳарбий битими туфайли ўз вақтида мазҳабфурушликда айбланган Бобурнинг бу таъкиди ўзига хос оқлов ҳамда таъналардан ҳимояланиш ҳам эди. “Сешанба куни” ҳам бежиз эсга олинмаган. Чунки мусулмон Шарқида инсоннинг қайси кунда туғилганига ҳам диққат қилинади, таваллуд кунининг киши тақдирига таъсир этишига ишонилади: тарих бунинг кўп гувоҳи бўлган. Булардан бехабар Оврупо кишиси, айни пайтда, диний билимлари бўлмаган, “Бобурнома”ни рус тилида ўқийдиган юртдошларимиз учун муқаддима сатрларнинг тўлиқ ўгирилиши шарт деб биламиз.\nБобурнинг баён услуби мазмунни бошқа тилларда беришда эҳтиёткор бўлишни талаб этади. Олайлик, “Мухтасар вилояттур, ошлиғ ва меваси фаровон. Гирдо-гирди тоғ воқиъ бўлубтур. Ғарби тарафидаким, Самарқанд ва Хўжанд бўлғай, тоғ йўқтур. Ушбу жонибтин ўзга ҳеч жонибтин қиш ёғий кела олмас” жумлалари қуйидагича таржима қилинган: “Фергана – небольшая область, хлеба и плодов там много. Вокруг Ферганы находятся горы; с западной окраины, где Самарканд и Ходженд, гор нет; зимой ни с какой стороны, кроме этой, враг не может пройти”.\nТаржимадаги икки бор қўлланган “Фергана” сўзи асл матнда йўқ. Умуман, Андижон таърифигача Бобур “Фарғона” сўзини икки бор қўллаган бўлса, Салйе олти бор ишлатган. Бу адибга хос бўлган сўзга харислик, ифодадаги лўндалик фазилатига футур етказган. Назаримизда, бундан қочиш мумкин эди: “Область небольшая, хлеба и плодов много. Вокруг находятся горы” тарзида берса бўлар эди-ку. Бизнингча, иқтибоснинг охиридаги “кела олмас” феълининг “не может пройти”(ўта олмас) тарзида берилиши ўринли эмас. Бу эътироз сўзма-сўз таржимадаги мос келмаслик туфайлигина эмас. Биринчидан, “бундан бошқа ёқдан ўта олмас” маъносини қўллаш учун тоғ ёки ўрмон, сув каби табиий ёхуд бошқа хил тўсиқларни енгиб ўта олишни муаллиф назарда тутган бўлиши керак эди. Бу ерда эса, Фарғонанинг Самарқанд ва Хўжанд томони текислик, қишда ҳам ҳаракатланишга қулайлигига ишора қилинган. Иккинчидан, Бобур қайси ҳудуд, вилоят ва шаҳар тўғрисида фикр юритса, уни четдан эмас, айни пайтда худди унинг ўрамида, унинг ичида турган каби таърифлайди. Биргина мисол: Кандибодомни(ҳозирги Конибодом) тасвирлаб туриб, “Ҳамиша бу даштта ел бордур. Марғинонғаким, шарқидур, ҳамиша мундин ел борур”, дейди. Бобур “ҳамиша у ердин” эмас, гўё Конибодомда тургандек, “мундин” (бу ердан) деб ёзади. Ҳолбуки, муаллиф бу сатрларни ёзаётганда ватандан анча узоқларда эди. Маълумки, киши бирор ерда турса, у ерга яқинлашаётганларга нисбатан “келмоқ” (келди, келаяпти) феълини қўллайди. Шу боис зикр этилган парчада (уни қаерда битган бўлса ҳам) гўё Фарғонада турган каби “ёғий кела олмас” дейди. Бу жойда “пройти” эмас, балки “подступиться” сўзини қўллаш дуруст бўлармиди? Шу нуқтаи назардан таржима матнидаги “там” (у ерда) ортиқча, тўғрироғи, ноўрин қўлланган. Агар бунда равиш қўллаш зарур бўлса, “здесь” сўзи ўринли бўларди.\n“…дыни и виноград хороши; во время созревания дынь (из-за обилия) не в обычае продавать их с бахчи, груш лучше андиджанских не бывает” сатрларини ўқиган одам ҳосил мўллигидан полиздан қовун сотилмайди деб тушунади. Аслида Бобур “қовун маҳали полиз бошида қовун сотмоқ расм эмас” дер экан, шу яқин йилларгача давом этиб келган удум – деҳқонларимизнинг ҳосил чўғи қандай бўлишидан, кўп ё оз етиштирилишидан қатъи назар, қовунни худди бозордаги каби полизда доналаб сотишдан ор ва ирим қилишларини назарда тутган эди. Полиз бошида ё ушур берилган ёки худо йўлида эҳсон этилган ёхуд ўзбекона жўмардлик билан келган одам қовун сўйилиб, меҳмон қилинган, сийланган. Бизнингча, қавсдаги “из-за обилия” ўрнига шу саҳифа остига (яъни ҳаволада) ўзбек деҳқонларининг мазкур танти удумини кенгроқ изоҳда бериш маъқул бўларди. Шунингдек, “Андижоннинг ношпотисидин яхшироқ ношпоти бўлмас” гапидаги “ношпоти”ни (ҳозирда нашвати) “груш” деб эмас, балки нокнинг Андижонда яхши бўладиган тури эканлигидан келиб чиқиб, уни атама сифатида таржима қилмай қўллаш тўғри бўлар эди деб ўйлаймиз. Ҳозирда ҳам Андижонда каттаю-кичик нашватини нокнинг бошқа навларидан фарқлаб гапиради. Машҳур рус биологи, таниқли селекционер олим П.М.Жуковскийнинг “Маданий ўсимликлар ва уларнинг турдошлари” номли дунё эътироф этган китобида ҳам “нашвати” таржима қилинмай, яъни “груша” дейилмай, рус тилида ҳам “наш-пути” деб берилган. Қолаверса, Бобур Кобул вилояти ҳақида гапира туриб, “Кобул ва кентларида сардсерий мевалардин узум ва анор ва ўрук ва олма ва биҳи ва амруд ва шафтолу ва олу ва санжид ва бодом ва янғоқ кўптур” дер экан, нокнинг бошқа ёввойи тури — “амруд”(олмурут)ни ўз номи билан қайд этган.\n“Элининг лафзи қалам била росттур. Ани учунким, Мир Алишер Навоийнинг мусаннафоти, бовужудким Ҳирида нашъу намо топибтур, бу тил биладур” гапларининг ўгирмасида таржимоннинг матндан анча четлашганлиги кўзга ташланади: “Говор народа сходен с литературным; сочинения Мир Алишера Наваи, хотя он вырос и воспитывался в Герате, (написаны) на этом языке”. “Нашъу намо” луғатда униб-ўсиш дегани. Таржимон шундан келиб чиқиб уни Алишер Навоийга нисбатан тушунган. Аслида у “топмоқ” сўзи билан бирга (яъни нашъу намо топмоқ шаклида) юксак эътироф топмоқ, шуҳрат қозонмоқ маъносида ишлатилади. Навоийнинг Ҳиротда яратилиб, шуҳрат қозонган асарлари бу тил билан (Андижон шевасида) ёзилганлиги таржимоннинг бирикмани яхлит олиш лозимлигига диққат қаратмаганлигидан “хотя он вырос и воспитывался в Герате, (написаны) на этом языке” тарзида берилишига сабаб бўлган. Муҳаррир Сабоҳат Азимжоновадек билимдон олима таҳрирда кўздан қочирганлиги туфайли нашрда бу хато ўтиб кетган.\n“Элининг орасида ҳусни хейли бордур. Хожа Юсуфким мусиқида машҳурдур, Андижонийдур” жумлаларининг таржимаси ҳам ислоҳталаб: “Среди жителей Андиджана много красавцев; Ходжа Юсуф, который известен в музыке, андиджанец”. Матндаги “ҳусни хейли бор” бирикмаси “много красавцев” деб ўгирилган. Луғатларда “ҳусн” гўзаллик, чирой, “хейли” анча, жуда деб изоҳланганлиги учун таржимон бирикмани “гўзаллик анча бор” деб тушунган. Бобурнинг Андижонда чиройли одамлар кўп деб ёзиши мумкин эмаслигини ҳар бир ўзбек кишиси билади, ҳис қилади. Негаки, гўзаллик туфайли аёлларгина мақталган. Бобур яшаган даврда эса аёлларнинг фақат юзи эмас, овози ҳам сатри аврат қилинарди. Қолаверса, ҳамиятли бир эркак ўз хонадонидаги аёлларнинг гўзаллиги тўғрисида гапириб юрмаганидек, Бобур ҳам ўз юрти аёлларининг ҳусни жамолини “Бобурнома”дек жиддий асарда бозорга солмасди. Эркаклар чиройи ҳеч маҳал мақталадиган фазилат бўлмаган. Шунинг учун ҳеч бир асарда фалон жой эрлари чиройли деган таърифга дуч келмаймиз. Хўш, унда муаллиф бу ибора билан нима демоқчи?\n1960 йилги нашрда Порсо Шамсиев домла бу иборани “ҳусн хили бор” деб ўқиган экан. Унда, умуман, маъно чиқариш қийин бўлиб қолади. Мен араб ёзувида “хили”, “хейли”, “хайли” сўзларининг бир хил ёзилишидан келиб чиқиб, аслида “ҳусн хайли” эмасмикан деган фикрга бордим. Ҳусн “гўзаллик” маъносини беради, гўзаллик эса санъат сўзининг маънодоши. Хайл “аҳл” маъносида келади. Шундан келиб чиқиб, “ҳусн хайли”ни санъат аҳли деб қабул қилиш мумкин. Кейинги машҳур мусиқашунос Хожа Юсуф ҳақидаги фикр ҳам бунга мос келади. Бу ҳақда Андижон давлат университети шарқшунос домлалари Нишонбой ака Солибоев ва Шуҳратбек Қаҳҳоров билан фикрлашдик. Маъно мен ўйлаганимга яқин бўлиб чиқди. Аммо ёзувдаги ифодасига аниқлик киритилди: бирикма форсий изофа бўлиб, “ҳусни хайли” тарзида ёзилиши керак экан.\n“Ҳавосининг уфунати бор. Кузлар эл безгак кўп бўлур” жумлалари устида ҳам бироз ўйлашга тўғри келади. Салйе домла “В воздухе Андиджана есть гнилостность, осенью многие болеют лихорадкой” дея ўгирган. Луғатларда, жумладан, “Навоий асарлари луғати”да “уфунат” “сассиқлик, бадбўйлик” маъносини бериши кўрсатилган. Шу боис дарсликларда “Бобурнома”дан олинган парчалар учун берилган луғатларда бу сўз айнан шундай изоҳланади. “Бобурнома”ни мазкур луғатга таяниб ўқиган одам у пайтлари (балки ҳозирда ҳам) Андижоннинг ҳавоси сассиқ, бадбўй бўлган экан-да, деб ўйлайди. Биз луғатларга мурожаат этганимизда “уфунат”га ўзакдош бўлган “афинун”нинг русча таржимаси бўлмиш “гнилой” сўзининг ўзбекчада “сернам”, “рутубатли” маънолари ҳам борлиги эътиборимизни тортди. Хўш, Бобур мирзо уфунат деганда сассиқлик, бадбўйликни назарда тутганми ёки сернамлик, рутубатними? Бу борада бир фикрга келиш учун асардаги тафсилотлар билан боғлиқ баъзи жиҳатларга тўхталишга тўғри келади.\nМуаллиф Фарғона вилояти тўғрисида гапира туриб, “Етти пора қасабаси бор” деб ёзади. Қасаба луғатларда ва уларга суянилган адабиётларда шаҳарча, шаҳар деб изоҳланган. Шу боис аксар китобхонлар Андижон, Ўш, Исфара каби қасабалар ҳақида гапирилганда шаҳарларнигина тушунадилар. Аслида эса, Бобур маркази шу шаҳарлар бўлган маъмурий-ҳудудий бўлинишларни назарда тутган. Узоқ-яқин аҳоли бозор-ўчар каби иқтисодий, илм олиш каби маданий-маърифий эҳтиёжларини қондириш учун тилга олинган шаҳарларга келишган. Жумладаги “пора” сўзи бўлак, қисм маъноларини англатадики, қасаба бу сўз билан биргаликда матнда маъмурий ҳудуд маъносига тўғри келиши билиниб турибди. Ҳар бир ҳудуд (қасаба) аҳоли яшайдиган қишлоқ, овуллар, кимса яшамайдиган тўқай, чакалакзорлар, тоғлик ва текисликларни ўз ичига олган. Андижон тасвиридаги “қовун маҳали полиз бошида қовун сотмоқ расм эмас”, Марғилон тўғрисидаги “пурнеъмат: анори ва ўруги асру хўб бўлур. Бир жинс анор бўлур, “донакалон” дерлар, чучуклугида зардолу майхушлугидин андак чошни бор”, Хўжанд ҳақидаги “меваси фаровон ва бисёр яхши бўлур” каби жумлалар қишлоқ ва овуллар тавсифи бўлса; “ови қуши доғи кўп бўлур, қирғовули беҳад семиз бўлур”, “оқ кийик ёвуқта топилур” каби тафсилотлар чангалзор, тўқайларга тегишли. Бобурнинг “Соҳиби “Ҳидоя” Марғиноннинг Рушдон отлиқ кентидиндур” деб ёзишидан Бурҳониддин Марғинонийнинг ота юрти Рушдон (ҳозирги Риштон тумани) ҳам Марғилон қасабасига тегишли бўлганлигини билишимиз мумкин. Андижон қасабаси ҳозирги Асака, Андижон туманларидан Балиқчи, Пахтаобод туманларигача бўлган ерларни ўз ичига олган. Асосан Қорадарё ва қисман Норин дарёси атрофидаги бу ҳудудда ўша даврларда кўплаб аҳоли пунктлари бўлиши билан бирга, овлоқ тўқайлар, уларга ёндош ботқоқликлар талайгина жойларни эгаллаган. Каттагина бу икки дарё, улар таъсирида шаклланган ҳар ер-ҳар ердаги жажжи сув ҳавзалари, ботқоқликлар туфайли қасабанинг аксарият қисми ҳавосида намгарчилик – уфунат юқори бўлган. “Кузлар эл безгак кўп бўл”ишининг сабаби ҳам шундан эканлиги маълум бўлади. Демак, “ҳавосининг уфунати бор” жумласи Андижон қасабасининг сассиқлиги, бадбўйлигини эмас, балки сернам, рутубати борлигини англатади десак, хато бўлмайди. Бунга яна бир далил шуки, муаллиф Хўжанд табиати ҳақида ҳам шундай ёзади: “Ҳавоси бисёр мутааффиндур, кузлар безгак кўп бўлур. Андоқ ривоят қилдиларким, чупчуқ безгак бўлғондур. Дерларким, ҳавосининг тааффуни шимолдағи тоғ жиҳатидиндур”. Парчадаги “мутааффин”, “тааффун” сўзлари “уфунат” билан ўзакдош ва матнда бир маънони ифодалагани учун Салйе уларни ҳам “гнилостность” деб ўгирган. Яна ҳаводаги уфунат билан безгакни қайд этмоқда. Бунга сабаб қилиб эса шимолдаги тоғ деб изоҳланмоқда. Маълумки, бирор жойнинг ҳавоси тоғ туфайли сассиқ, бадбўй бўлмайди, балки унинг таъсирида намгарчилик юқори бўлиши мумкин.\nМақоламиз минбаъд таржима ҳақида танқидни ўз олдига мақсад қилмаган. Фақат у баҳонасида “Бобурнома” ҳали тўла ўзлаштирилмаган маънавий бойлик сифатида турганлигини янада ҳис этдик. Шу ўринда “Бобурнома”ни биринчи марта рус тилига ўгирган, бу билан халқимизнинг фахри бўлмиш мазкур асарнинг дунёга тарғиб қилинишига катта ҳисса қўшган заҳматкаш таржимон, билимдон олим ва етук шарқшунос марҳум М.А.Салйени миннатдорлик билан, унинг фидокорона меҳнатини таҳсинлар билан ёдга оламиз. Айни пайтда таржимоннинг хайрли бу ишини давом эттириш, мукаммаллаштириш, янгилаш пайти келганлигини ҳам айтмоқчимиз. Бунинг учун, аввало, олимларимиздан асар устида фундаментал тадқиқотлар, текстологик изланишлар олиб бориш талаб этилади. Асардаги ҳар бир жумла, зарур ҳолларда, ҳар бир сўз устида жиддий мулоҳаза юритиб, бу улкан адабий обидани бор бўйи, мазмун-моҳияти билан идрок этишишимиз керак. Агар Андижондаги халқаро Бобур жамғармасида сақланаётган “Бобурнома”нинг XV асрда кўчирилган мўътабар нусхаси факсимилеси оммавий нашр қилинса, республикамиз адабиётшунос ва матншунос олимлари учун катта туртки ва кўмак бўлур эди. Айнан ўзимиздаги “Бобурнома”ни англаш, тушуниш ва тушунтиришдаги ютуқлар асарнинг бошқа тилларга таржималарида акс этиши зарур. Лекин ҳаммасидан олдин “Бобурнома” ва у каби ўзбек маънавияти қомусига айланган асарларни халқимиз, хусусан, ёшлар орасида кенг тарғиб қилмоғимиз, уларнинг оммавий мутолаа қилинишига эришмоғимиз керак, токи адиб таъбири билан айтганда, “элининг орасида ҳусни хайли бор” миллат сифатидаги эътирофимиз завол топмасин, балки ортсин, юксалсин.\n«Ўзбекистон адабиёти ва санъати» газетасининг 2008 йил 11-сонидан олинди.\n← Аввалги Аввалги Турсунбой Адашбоев. Осмон нега зангори? (2008)\nКейинги → Кейинги: Абдулла Орипов: “Адабиёт — кўнгил изҳори эмас” (2008)


Жамшид Қўчқоровга янги ўринбосарлар тайинланди » Muzlik.uz - O‘zbekiston yangiliklari\n27 март куни Ўзбекистон Иқтисодий тараққиёт ва камбағалликни қисқартириш вазирининг 4 нафар ўринбосари тайинланди. Бу ҳақда вазирликнинг матбуот хизмати хабар берди. 26 март куни Ўзбекистон президенти Шавкат Мирзиёев бошчилигида ўтказилган йиғилишда Иқтисодиёт ва саноат вазирлиги Иқтисодий тараққиёт ва камбағалликни қисқартириш вазирлиги этиб қайта ташкил этилиши маълум қилинган эди. Вазирлик бошқарувини Жамшид Қўчқоров давом эттириши белгиланди ва унга янги ўринбосарлар тайинланди. Ортиқов Акмалхон Жўрахонович вазирнинг биринчи ўринбосари лавомизимига тайинланди. "Газета.uz"да реклама Акмалхон Ортиқов (1980 йилда туғилган) Тошкент давлат иқтисодиёт институтини тамомлаган. 2001 йилдан 2013 йилгача молия вазирлиги таркибида турли лавозимларда ишлаган. 2013−2015 йилларда Наманган вилояти, 2015−2017 йилларда Фарғона вилояти ҳокимияти молия бошқармасига раҳбарлик қилган. 2017 йилларда Наманган вилояти ҳокимининг биринчи ўринбосари бўлиб ишлаган. 2017−2018 йилларда Ўзбекистон иқтисодиёт вазирининг демография, ижтимоий соҳани ривожлантириш ва аҳолини турмуш даражасини ошириш масалалари бўйича ўринбосари. 2018−2019 йилгача Фарғона вилояти ҳокимининг иқтисодиёт ва тадбиркорликни ривожлантириш масалалари бўйича биринчи ўринбосари лавозимида ишлаган. Тайинловга қадар Акмалхон Ортиқов Вазирлар Маҳкамаси Макроиқтисодий таҳлил, таркибий ўзгартиришлар, молия-банк тизими ва хусусий тадбиркорлик масалалари котибиятининг мудири лавозимида фаолият юритган. Норқулов Илҳом Иброхимович вазирнинг биринчи ўринбосари лавомизимига тайинланди. Илҳом Норқулов (1981 йилда туғилган) Тошкент давлат иқтисодиёт университетининг «Халқаро иқтисодий муносабатлар» факулътети ҳамда Глазго Университетининг (Буюк Британия) «Иқтисодий ривожланиш» йўналиши бўйича магистратурани тамомлаган. Марказий банкдаги фаолиятини 2010 йилда бош мутахассис лавозимидан бошлаган. 2013−2018 йилларда Марказий банкнинг Монетар сиёсат департаментига раҳбарлик қилган. Тайинловга қадар Илҳом Норқулов Марказий банк бошқаруви раиси биринчи ўринбосари лавозимида ишлаган. Абдиназаров Бобур Каландарович вазирнинг ўринбосари лавомизимига тайинланди. Бобур Абдиназаров (1983 йилда туғилган,) 2003 йилда Тошкент давлат иқтисодиёт университетини тамомлаган (2003). Шунингдек, Япония Халқаро университетида таҳсил олган. Ўз фаолиятини 2005 йилда Риштон тумани «Риштон текс» ОАЖ бош ҳисобчи ёрдамчиси, директор ўринбосари сифатида бошлаган. 2007 йилдан Ўзбекистон Молия вазирлиги тизимида турли лавозимларни эгаллаб келган. 2007−2010 йилларда Ўзбекистон Молия вазирлиги Бухгалтерия ҳисоби ва аудит услубиёти бошқармаси Хўжалик ҳисобидаги корхоналарда бухгалтерия ҳисоби ва ҳисоботи услубиёти бўлими бош иқтисодчиси. 2010- 2014 йилларда Молия вазирлиги Бухгалтерия ҳисоби ва аудит услубиёти бошқармаси Хўжалик юритувчи субъэктлар бухгалтерия ҳисоби услубиёти бўлими бош иқтисодчиси ва бўлим бошлиғи ўринбосари лавозимида ишлаб келган. 2017−2018 йилларда Молия вазирлиги Агросаноат мажмуи молияси бошқармасининг Агросаноат мажмуаси тармоқларини иқтисодий таҳлил қилиш, ҳамда қишлоқ ва сув хўжалиги молияси бўлимига раҳбарлик қилди. 2018−2019 йилларда Молия вазирлиги Саноатнинг базавий тармоқлари, ёқилғи-энергетика мажмуи ва геологияни ривожлантириш молияси ва тарифни тартибга солиш бош бошқарма бошлиғининг биринчи ўринбосари ва бошқарма бошлиғи лавозимида фаолият юритган. Тайинловга қадар Б.Абдиназаров Молия вазирлиги Тариф сиёсати ва давлат корхоналарини ислоҳ қилиш департаменти директори лавозимида ишлаган. Бобоев Адиз Музафарович вазирнинг ўринбосари лавомизимига тайинланди. Адиз Бобоев (1972 йилда туғилган) Тошкент давлат иқтисодиёт университетини (1993) тамомлаган. 1993−1996 йилларда Бухоро вилояти Молия бошқармасининг монополияга қарши кураш ва нарх сиёсати бўлими 1-тоифали иқтисодчи, етакчи иқтисодчи, 1996−1996 йилларда Бухоро шаҳар ҳокимлиги Молия бўлими бошлиғи ўринбосари лавозимларида ишлаган. 1996−2002 йилларда Бухоро вилояти молия бошқармасида бир нечта бўлимларда раҳбарлик қилган. 2002- 2007 йилларда Бухоро вилояти хокимияти молия бошқармаси бошлиғи ўринбосари — жамланма бюджет бўлими бошлиғи ва бошқармаси бошлиғи 1-ўринбосари лавозимида фаолият юритган. 2008−2010 йилларда Молия вазирлиги ҳузуридаги Республика йўл жамғармаси Ижро этувчи дирекциясининг Даромадларни прогнозлаштириш бўлим бошлиғи бўлган. 2010−2012 йилларда Молия вазирлиги Давлат бюджети бош бошқармасининг Даромадларни режалаштириш ва жамланган бюджет тушумларини таҳлил қилиш бўлими бошлиғи ўринбосари, 2012 -2017 йилларда Молия вазирлиги ҳузуридаги Умумтаълим мактаблари, касб-ҳунар коллежлари, академик лицейлар ва тиббиёт муассасаларини реконструкция қилиш, мукаммал таъмирлаш ва жиҳозлаш бўйича бюджетдан ташқари жамғармасининг ижро этувчи директори ўринбосари бўлган. 2017−2017 йилларда Молия вазирлиги ҳузуридаги Бюджетдан ташқари таълим ва соғлиқни сақлаш муассасалари моддий-техника базасини ривожлантириш жамғармасининг ижро этувчи директори ўринбосари, 2017−2019 йилларда Молия вазирлиги Инвестициялар бошқармаси бошлиғи вазифасини бажарувчиси, бошқармаси бошлиғи бўлиб ишлаган. Тайинловга қадар А.Бобоев Молия вазирлиги Давлат ривожлантириш дастурларини молиявий таъминлаш Департаменти директори лавозимида ишлаган. Рустамов Олимхон Бакиевич вазирнинг ўринбосари лавомизимига тайинланди. Олимхон Рустамов (1966 йилда туғилган) Тошкент давлат иқтисодиёт университетини тамомлаган. 2005−2014 йилларда ҳисоб палатасининг бош инспектори, 2014−2016 йилларда Навоий кон-металлургия комбинати бош директорининг ўринбосари лавозимларида ишлаган. 2016 -2017 йилгача «Ўзбекнефтгаз» нинг иқтисодиёт ва молия бўйича ўринбосари лавозимида фаолият кўрсатиб келган. 2017 -2019 йилларда Ўзбекистон Ҳисоб палатаси раисининг биринчи ўринбосари — Ўзбекистон Республикаси давлат бюджетига тушумлар тўлиқлигини назорат қилиш инспекциясига раҳбарлик қилган. Тайинловга қадар Иқтисодиёт ва саноат вазирининг биринчи ўринбосари лавозимини эгаллаган.\nИқтисодиёт ва саноат вазирлиги раҳбарияти тасдиқланди\nАкмалхон Ортиқов иқтисодиёт вазири ўринбосари этиб тайинланди